

**ГОДИШЊИ ПРОГРАМ РАДА**

**АГЕНЦИЈЕ ЗА ПРИВРЕДНЕ РЕГИСТРЕ**

**ЗА 2017. ГОДИНУ**

Децембар 2016. године

Садржај**:**

[I УВОД 3](#_Toc468784760)

[II ПЛАН ПОСЛОВНИХ АКТИВНОСТИ 11](#_Toc468784761)

[1. Регистар привредних субјеката, Регистар медија, Регистар туризма, Регистар стечајних маса, Регистар понуђача и Централна евиденција привремених ограничења права лица регистрованих у Агенцији за привредне регистре 11](#_Toc468784762)

[1.1. Е-РЕГИСТРАЦИЈА ПРИВРЕДНИХ СУБЈЕКАТА (оснивање привредних друштава и регистрација предузетника) 13](#_Toc468784763)

[1.2. Одржавање постојећих функционалности софтвера за вођење Регистра привредних субјеката, стечајних маса, туризма, понуђача и централне евиденције привремених ограничења права 14](#_Toc468784764)

[1.3. Регистар медија и евиденцијa туризма у Регистру туризма 14](#_Toc468784765)

[1.4. Централна евиденција привремених ограничења права лица регистрованих у Агенцији 15](#_Toc468784766)

[2. Регистар финансијских извештаја 15](#_Toc468784767)

[3. Регистар заложног права на покретним стварима и правима 20](#_Toc468784768)

[4. Регистар финансијског лизинга 21](#_Toc468784769)

[5. Регистар судских забрана 21](#_Toc468784770)

[6. Регистар факторинга 22](#_Toc468784771)

[7. Регистар уговора о финансирању пољопривредне производње 22](#_Toc468784772)

[8. Централна евиденција обједињених процедура 22](#_Toc468784773)

[9. Регистар удружења и Регистар страних удружења 24](#_Toc468784774)

[10. Регистар задужбина и фондација и Регистар представништава страних задужбина и фондација 25](#_Toc468784775)

[11. Регистар удружења, друштава и савеза у области спорта 27](#_Toc468784776)

[12. Регистар привредних комора и представништава страних привредних комора 28](#_Toc468784777)

[13. Регистар мера и подстицаја регионалног развоја 30](#_Toc468784778)

[14. Заједнички послови 33](#_Toc468784779)

[14.1. Архива 33](#_Toc468784794)

[14.2. Скенирање 35](#_Toc468784795)

[14.3. Експедиција 35](#_Toc468784796)

[14.4. Инфо центар 36](#_Toc468784797)

[14.5. Одељење за испоруке података 36](#_Toc468784798)

[III ОДНОСИ СА ЈАВНОШЋУ 40](#_Toc468784799)

[IV МЕЂУНАРОДНА САРАДЊА 43](#_Toc468784800)

[V РАЗВОЈ И ИНФОРМАЦИОНЕ ТЕХНОЛОГИЈЕ 46](#_Toc468784801)

[VI ЉУДСКИ РЕСУРСИ АГЕНЦИЈЕ (ПЛАН КАДРОВА) 54](#_Toc468784802)

[VII ПЛАН НАБАВКИ 57](#_Toc468784803)

[VIII ЕКОНОМСКО ФИНАНСИЈСКА ФУНКЦИЈА АГЕНЦИЈЕ 57](#_Toc468784804)

[IX SWOT АНАЛИЗА 58](#_Toc468784805)

[X ОД ВИЗИЈЕ ДО РЕАЛИЗАЦИЈЕ 60](#_Toc468784806)

**ГОДИШЊИ ПРОГРАМ РАДА**

**АГЕНЦИЈЕ ЗА ПРИВРЕДНЕ РЕГИСТРЕ**

**ЗА 2017. ГОДИНУ**

# I УВОД

Агенција за привредне регистре (у даљем тексту: Агенција) у 2017. години приступиће реализацији следећих кључних активности:


|  |  |
| --- | --- |
| **1** | Агенција ће као главни носилац, започети процес регионалног повезивања привредних регистара, предвиђеног Закључком Владе 05 Број: 48-10020/2015 од 19. септембра 2015. године којим је усвојен Нацрт Меморандума о разумевању између Владе и Европске банке за обнову и развој у вези са сарадњом у подршци инвестиционој клими. На основу Меморандума потписаног између председника Владе и председника Европске банке за обнову и развој, ЕБРД ће у процесу јачања транспарентности подржати Агенцију за привредне регистре да оснује ***регионални портал регистара у региону Западног Балкана***[(http://www.ebrd.com/news/2015/ebrd-and-serbia-work-together-to-attract-investments.html](file:///C:\Users\zobradovic\AppData\Local\Microsoft\Windows\Temporary%20Internet%20Files\Content.Outlook\IVYTNDI1\(http:\www.ebrd.com\news\2015\ebrd-and-serbia-work-together-to-attract-investments.html)). |
|  |  |
| **2** | Агенција је, у сарадњи са Министарством грађевинарства, саобраћаја и инфраструктуре, 1.1.2016. године успоставила информациони систем Е-грађевинских дозвола путем ***Платформе за Централну евиденцију обједињених процедура издавања грађевинских дозвола***. Напредак Србије у Извештају Светске банке „Doing business 2017” од 116 позиција на листи 190 држава (са 152. на 36. позицију) представља велики подстицај за Агенцију а, истовремено, указује на одговорност да се функционалности система и недовољни ресурси Агенције доведу на одговарајући ниво који може одговорити свим постављеним захтевима. |
|  |  |
| **3** | Рад на *унапређењу рејтинга Србије на ранг листи Doing Business Светске Банке* дефинисан кроз Заједничку радну групу Владе чији је Агенција саставни део, показао је своју изузетну оправданост. Значајан резултат у виду напретка Србије по индикатору ***покретања пословања*** од 15 позиција у Извештају Светске банке „Doing business 2017” јасно је демонстрирао предности и квалитет изузетне сарадње Агенције и Пореске управе Републике Србије. По наведеном Извештају Светске банке „Doing business 2017” Србија је сврстана у првих 10 држава реформатора по три реформе у чему је у две реформе Агенција одиграла једну од кључних улога. Наставак активности у 2017. години представљаће даље поједностављење процедура оснивања привредних субјеката успостављањем електронске регистрације привредних субјеката за који је иницијална финансијска подршка обезбеђена Споразумом између Министарства привреде и Канцеларије УН у Београду. |
|  |  |
| **4** | Почев од 1.1.2016. године - подношење годишњих финансијских извештаја правних лица и предузетника вршено је ***искључиво коришћењем квалификованог електронског потписа***. Овај систем, из ресорне надлежности Министарства финансија, представља први у потпуности електронски систем регистрације у Републици Србији а одзив обвезника био је преко 157.000. Кључна активност у 2017. године биће усмерена на унапређење овог изузетно важног система успостављањем електронског плаћања и даљим консолидовањем система електронског потписивања докумената. |
|  |  |
| **5** | Пословно-информациони модел организације Агенције у досадашњем развоју показао је завидан капацитет у успостављању нових регистара, евиденција и портала. Ипак, са успостављањем 20. по реду регистра за последњих неколико година, систем показује и своја ограничења услед чега ће током програмске 2017. године, Агенција посветити значајну пажњу овом питању и предложити организациони модел који ће моћи да одговори изазовима и задацима које са собом носи један од централних државних информационих система. |

Наведене кључне активности у 2017. година резултат су следећих анализа и очекиваних ефеката:

**Регионални портал привредних регистара**

Почетни кораци у реализацији идеје регионалног повезивања привредних регистара иницирани су 2013. године **Споразумом о сарадњи између Владе Републике Србије и Владе Републике Македоније у оквиру процеса приступања Европској Унији („Сл. гласник РС”, бр. 7/2013**). Предмет овог Споразума, у члану 4. став 2. тачка 4. је **успостављање интероперабилности привредних регистара две земље.**

Агенција је у интензивној комуникацији са Централним Регистром Републике Македоније (ЦРРМ) и регистрима региона иницирала прелиминарну анализу броја привредних субјеката и њихове интеракције у региону. На основу информација из регистара шест држава констатовано је да преко 20.000 привредних субјеката из њихове јурисдикције послује у региону.



Пословна активност ових привредних субјеката на примеру Републике Србије показује веома снажну повезаност у смислу конкретних показатеља запослених у 2015. години.

Чињеница је да страни инвеститори у Републици Србији у 2015. години имају око 212.000 запослених што чини преко 20% укупног броја запослених у привредним субјектима а слична сразмера постоји и у односу на привредне субјекте из региона који у том броју учествују са скоро 40.000 запослених или око 20% укупног броја запослених међу страним компанијама и предузетницима у Србији. Овај показатељ може се уочити и код података за Републику Македонију. Наиме, у укупном броју запослених у привреди Македоније од око 350.000, удео запослених код страних инвеститора је 68.000 а инвеститора земаља региона близу 9.000 што такође указује на изражену привредну повезаност и могућности раста у непосредној будућности.

Круг ових привредних субјеката представља основну циљну групу која је изузетно заинтересована за успостављање система размене пословних информација и посебне врсте услуга – сервиса који би им олакшао доношење пословних одлука.

Агенција је у сарадњи са Владом Републике Србије обезбедила подршку Европске банке за обнову и развој (ЕБРД) а потписом Меморандума од стране Председника Владе и Председника ЕБРД, септембра 2015. године ова иницијатива започела је званично да се остварује.

Почетни кораци на успостављању Портала креирани су кроз **повезивање привредних регистара Македоније и Србије** имајући у виду њихов институционални капацитет који је високо вреднован и у ширим међународним оквирима. Меморандум о сарадњи ЦРРМ и АПР закључен је 7. децембра 2015. године након чега се приступило даљој разради иницијативе у сарадњи са ЕБРД. Резултат разраде ове иницијативе конкретизован је и кроз Споразум о сарадњи на пројекту регионалне платформе података од 10. октобра 2016. године између ЦРРМ и АПР – уз супервизију ЕБРД.

У међувремену, ЕБРД је са АПР и ЦРРМ презентовала иницијални модел будућег Портала регионалних привредних регистара на конференцији у Кардифу, маја 2016. године пред 280 делегата из 71 земље ( <http://www.cardiff2016.wales/presentations.shtml> ). У вези са наведеним је већ 22. јуна 2016. године Република **Словенија** преко Агенције за јавноправне евиденције (**АЈПЕС**) приступила потписивању Меморандума са АПР око придруживања овом Порталу. Такође, 16. новембра 2016. године, Република **Хрватска** је преко Финансијске агенције (**ФИНА**) упутила Писмо о намерама за придруживање наведеном пројекту. На састанку са ЕБРД, одржаном на конференцији у Кадифу, представници Румуније такође су изразили жељу за прикључењем Пројекту.


Међународни тендер за избор ИТ компаније која би реализовала информационо решење наведеног Портала покренут новембра 2016. године трајаће до фебруара 2017. године, након чега ће током првих 12 недеља од закључења Уговора бити представљена иницијална верзија ИТ решења. Донаторска средства у висини од 390.000 евра обезбеђена су од стране ЕБРД. Агенција и ЦРРМ формирале су заједничке стручне тимове за старање о реализацији пројекта.

Прва верзија јавног Портала привредних регистара региона планирана је за половину 2017. године.

Значајна пажња у току реализације овог пројекта биће посвећена и успостављању заједничке форме правног лица које ће се старати о Порталу о чему ће током 2017. године бити инициран дијалог са регистрима региона, Владом Србије и ЕБРД.

**Систем електронских грађевинских дозвола**

Систем потпуно електронског вођења процедура успостављен у 2016. години креирао је, у пуном смислу те речи, „интернет администрацију” и показао начин да се висок административни капацитет уз јасну политичку вољу може имплементирати у пракси и донети изузетан резултат у домаћим и међународним оквирима.




Овај пословно-информациони систем подразумева да 7.200 службеника и овлашћених лица у преко 1200 институција и ималаца јавних овлашћења, спроводи законом утврђених преко 60.000 електронских процедура на годишњем нивоу. Значајна пажња током 2017. године мора бити посвећена потпуном заокруживању функционалности овог система, његовом одржавању као и прилагођавању пословно-финансијског модела организације Агенције новопостављеним захтевима.

Правни основ предвиђен законом пратио је Закључак Владе 05 Број: 350-8885/2014-2 од 26. марта 2015. године који је дефинисао активности на успостављању електронског система за вођење обједињених процедура издавања грађевинских дозвола. Активности су уобличене у пратећи акциони план а овим документом потврђена је формална сагласност за повећање капацитета ИТ сектора АПР до краја 2016. године. Овај акт потом је пратио и Меморандум о разумевању закључен 13. априла 2016. године између Владе, НАЛЕДа, Отвореног регионалног фонда ГИЗ и АПРа којим су утврђени кораци у преносу софтвера, опреме и активности на даљем одржавању овог ИТ система које су у току и које ће посебно бити изражене током 2017. године.

**Електронско покретање пословања**

Споразумом о увођењу апликације за електронску регистрацију за покретање пословања у оквиру АПР, потписаним 30. новембра 2016. године између Министра привреде и Канцеларије УН у Београду предвиђена је финансијска подршка УНДП за наставак активности на побољшању пословног амбијента и напретку Србије на Doing Business листи конкурентности земаља.

У продукцији будуће апликације биће свакако коришћена најбоља искуства Агенције у успостављању електронских регистара а свакако да ће модел апликације бити, временом модификован за регистрације и у осталим статусним регистрима Агенције.



Веома је важно нагласити да ће 2017. година бити искоришћена и за припремне активности на увођењу осталих врста поступака електронских регистрација а не само оснивања привредних субјеката. Овај комплексан изазов подразумеваће потпуно редефинисање и миграцију података из старих ИТ система регистрације који су у функцији од настанка Агенције. На описани начин, биће започет пут од једношалтерског система до система који ће потпуно искључити шалтере и физички приступ странака у перспективи односно омогућити странкама – корисницима услуга да процедуре у потпуност и воде преко интернета.

**Електронски финансијски извештаји**

Примена Закона о рачуноводству из 2013. године у односу на подношење финансијских извештаја правних лица и предузетника – обвезника подношења, у потпуности је у 2016. години пренета на електронску форму. Потписивање квалификованим електронским потписом применило је преко 157.000 обвезника на који начин је са 100% реализован постављени циљ.



Искуства у примени е-потписа као и потпуни недостатак е-плаћања биће кључни пословни изазов у 2017. години. У плану је да већ од јануара 2017. године обе наведене активности буду функционално успостављене након вишегодишњег периода анализа и припрема.

У најкраћем, електронско потписивање олакшаће се успостављањем апликације за потписивање која ће уклонити проблем на страни корисника узрокован неједнаким информационим стандардима код издатих сертификата за е-потписивање.

Електронско плаћање биће омогућено успостављањем апликације за изабраним пружаоцем услуга на начин што Агенција неће морати да отвара било какав пословни рачун мимо Управе за трезор а сви начини плаћања биће активно у примени без обзира да ли се ради о електронском банкарству, свим врстама платних картица а такође су створене техничке претпоставке за укључивање ПОС терминала за плаћање услуга.

**Пословно информациони модел Агенције**

Сваки појединачни регистар успоставља се посебним законом док, за послове надзора над овим пословима број надлежних односно ресорних Министарстава се непрестано увећава тако да ће до краја 2017. године укупно десет (10) Министарстава бити својим делокругом повезано са пословима Агенције уз континуирани рад на даљем проширивању обима послова (јавне расправе и радне групе за измену низа прописа). Дакле, осим **Министарства** надлежног за послове **привреде** за послове из делокруга Агенције надлежна су и министарства чији је делокруг везан за **финансије, културу, спорт, регионални развој, туризам, државну управу,** **пољопривреду, грађевинарство а здравство је најављено за 2018. годину (најављени пренос регистра здравствених установа из суда у АПР).**

|  |  |  |  |
| --- | --- | --- | --- |
| **Министарство привреде - Влада републике Србије** | **НАДЛЕЖНА МИНИСТАРСТВА**  **(9)** | **РЕГИСТАР**  **(20)** | Просечан број процедура и кључних пословних догађаја на годишњем нивоу  **>1.000.000** |
| **ПРИВРЕДА** | | 1. ПРИВРЕДНИ СУБЈЕКТИ | 320.000 процедура годишње  Регистрација унапређена обједињавањем са пореском пријавом – реформа на „Doing business 2017”  355.000 активних субјеката |
| 1. ЗАЛОГА НА ПОКРЕТНИМ СТВАРИМА И ПРАВИМА | 36.000 процедура годишње  Вредност свих залога  63 милијарде еура  Број активних заложних права 147.000 |
| 1. ФИНАНСИЈСКИ ЛИЗИНГ | 21.000 процедура годишње  Вредност свих регистрованих уговора  1,1 милијарда еура  Број активних уговора 33.600 |
| 1. ПРИВРЕДНЕ КОМОРЕ | 29 |
| 1. СТЕЧАЈНЕ МАСЕ | 180 |
| 1. СУДСКЕ ЗАБРАНЕ | 90 |
|  | | 1. ЦЕНТРАЛНА ЕВИДЕНЦИЈА ПРИВРЕМЕНИХ ОГРАНИЧЕЊА | 60.900 |
|  | | 1. ПОНУЂАЧИ | 7.000 |
| **ФИНАНСИЈЕ** | | 1. ГОДИШЊИ ФИНАНСИЈСКИ ИЗВЕШТАЈИ И БОНИТЕТ | 439.000  Годишње свих 157.000 обвезника ГФИ подноси искључиво квалификованим електронским потписом |
| 1. ФАКТОРИНГ | Активно 11 друштава |
|  |  |
| **РЕГИОНАЛНИ РАЗВОЈ** | | 1. МЕРЕ И ПОДСТИЦАЈИ РЕГИОНАЛНОГ РАЗВОЈА | 20.000  У потпуности е-платформа  за преко 50 институција |
| **ДРЖАВНА УПРАВА** | | 1. УДРУЖЕЊА ГРАЂАНА | 8.870 |
| 1. ПРЕДСТАВНИШТВА СТРАНИХ УДРУЖЕЊА | 86 |
| **КУЛТУРА** | | 1. ФОНДАЦИЈЕ И ЗАДУЖБИНЕ | 435 |
| 1. ПРЕДСТАВНИШТВА СТРАНИХ ФОНДАЦИЈА |
| 1. МЕДИЈИ | 1.900 |
| **СПОРТ** | | 1. СПОРТСКА УДРУЖЕЊА | 4.435 |
| **ТУРИЗАМ** | | 1. ТУРИЗАМ | 47.500 |
| **ПОЉОПРИВРЕДА** | | 1. УГОВОРИ О ФИНАНСИРАЊУ ПОЉОПРИВРЕДНЕ ПРОИЗВОДЊЕ | 5 |
| **ГРАЂЕВИНАРСТВО** | | 1. ЦЕНТРАЛНА ЕВИДЕНЦИЈА ОБЈЕДИЊЕНИХ ПРОЦЕДУРА | годишње 60.900  реформа на „Doing business 2017”  ИТ платформа на којој 30 врста поступака дневно спроводи 7.200 службеника из 1.200 институција |

**V ОРГАНИЗАЦИЈА И РЕСУРСИ АГЕНЦИЈЕ - ПРОФИЛ**

Агенција за привредне регистре основана је 2004. године Законом о Агенцији за привредне регистре, којим су утврђени статус, седиште, послови и органи Агенције а са оперативним радом започела је 1.1.2005. године.

Оснивање Агенције помогли су Шведска влада (*Swedish International Development Cooperation Agency* - SIDA), Светска банка (*World Bank*), Мајкрософт Србија и Црна Гора (*Microsoft SCG*) и Америчка агенција за међународни развој *(United States Agency for International Development* – USAID).

Рад Агенције у периоду 2008-2010. год. својом донацијом у вредности од 3,2 милиона УСА долара помогла је Влада Републике Јужне Кореје преко Корејске агенције за међународну сарадњу (Korean International Cooperation Agency - KOICA).

Споразумом Републике Србије и Краљевине Норвешке закљученим 29. новембра 2013. године у Агенцији је, донаторском подршком, 01.06.2016. године имплементиранаЦентрална евиденција привремених ограничења права лица регистрованих у Агенцији за привредне регистре. Истовремено са наведеним, током 2014. године реализован је и донаторски пројекат подржан од Владе Краљевине Шведске у висини од око 22.000 еура ради имплементације „ИТИЛ” система у сектору ИТ Агенције.

Агенција обавља Законом поверене послове и води регистре и то:

1. **Регистар привредних субјеката**, који обухвата:

* Регистар привредних друштава који је почео са радом 31. децембра 2004. године;
* Регистар предузетника, који је почео са радом 01. јануара 2006. године и
* регистрацију финансијских извештаја, од 01. јануара 2006. године до 01.01.2010. године;

1. **Регистар финансијског лизинга**,од 31. децембра 2004. године;
2. **Регистар заложног права** на покретним стварима и правима, од 15. августа 2005. године;
3. **Регистар медија**, од 13.02.2015. године којим је замењен Регистар јавних гласила, који се води у Агенцији од 14. октобра 2009. године;
4. **Регистар удружења**, од 22. октобра 2009. године;
5. **Регистар страних удружења**, од 22. октобра 2009. године;
6. **Регистар туризма**, од 1. јануара 2010. године;
7. **Регистар стечајних маса**, од 1. јануара 2010. године;
8. **Регистар финансијских извештаја и података о бонитету** **правних лица и предузетника**, од 1. јануара 2010. године;
9. **Регистар мера и подстицаја регионалног развоја**, од 1. фебруара 2011. године;
10. **Регистар задужбина и фондација,** од 01. марта 2011. године;
11. **Регистар представништава страних фондација и задужбина**, од 1. марта 2011. године;
12. **Регистар удружења, друштава и савеза у области спорта**, од 23.09.2011. године;
13. **Регистар судских забрана**, од 17.09.2011. године;
14. **Регистар привредних комора**, од 01.01.2013. године.
15. **Регистар понуђача,** од 01.09.2013. године;
16. **Регистар факторинга,** од 22.10.2013. године;
17. **Регистар уговора о финансирању пољопривредне производње,** од 01.06.2015. године,
18. **Централна евиденција обједињених процедура Е – дозволе**, од 01.01.2016. године,
19. **Централна евиденција привремених ограничења права лица регистрованих у Агенцији за привредне регистре**, 01.06.2016. године;

**Организациона и управљачка структура Агенције**

Органи Агенције су управни одбор и директор.

Председник Управног одбора је Велибор Самарџић, дипл. правник из Београда (именован је за председника Управног одбора решењем Владе 24 број 119-13971/2014 од 05.11.2014. године, „Службени гласник РС”, број 121/14), а чланови Управног одбора су: Живојин Вулетић, дипл. правник из Београда (Решење Владе 24 број 119-5556/2014 од 13.06.2014. године, „Службени гласник РС”, број 62/14), Миодраг Грдинић, дипл. правник из Београда (Решење Владе 24 број 119-14383/2014 од 14.11.2014. године, „Службени гласник РС”, број 125/14), Зоран Драгићевић, дипл. инжењер пољопривреде из Београда (Решење Владе 24 број 119-2210/2013 од 14.03.2013. године, „Службени гласник РС”, број 25/13) и Филип Катић, дипл. правник из Београда (Решење Владе 24 број 119-250/2015 од 15.01.2015. године, ”Службени гласник РС”, бр. 04/15).

Директора Агенције именује и разрешава Влада на предлог Управног одбора.

Директор Агенције, Звонко Обрадовић, изабран је на јавном конкурсу крајем новембра 2012. године и именован решењем Владе 24 број 119-8261/2012 дана 28.11.2012. године, на нови мандатни период од 5 година.

Регистре воде регистратори, именовани од стране Управног одбора Агенције, уз претходну сагласност Владе. Исто лице може поново, по истеку мандата, бити именовано за регистратора. Сходно флексибилном законском моделу којим се уређује поступак именовања регистратора, једно лице може водити више регистара из сродних области чиме се избегава умножавање функција али и значајно олакшава интеграција између функција вођења регистара и заједничких функција Агенција.

Регистратори Агенције су у свом раду независни а овлашћења и надлежност им је детаљно прецизирана Законом о Агенцији за привредне регистре и Законом о поступку регистрације у Агенцији за привредне регистре.

**Миладин Маглов**, од оснивања Агенције води Регистар привредних субјеката, а четврти пут је именован за регистратора Одлуком управног одбора број 10-5-24/16 од 24.10.2016. године по претходно прибављеној сагласности Владе 24 број 119-9310/2016 од 05.10.2016. године. Миладин Маглов, по одлуци Управног одбора, осим Регистра привредних субјеката води и регистре медија, туризма, стечајних маса, Регистар понуђача и Централну евиденцију привремених ограничења права лица регистрованих у Агенцији за привредне регистре.

**Тања Вукотић-Маринковић**, од оснивања Агенције, односно почетка рада регистара, води регистре финансијског лизинга и заложног права на покретним стварима и правима, а четврти пут је, од тада, именована за регистратора Одлуком Управног одбора број 10-5-25/16 од 24.10.2016. године по претходно прибављеној сагласности Владе 24 број 119-9312/2016 од 05.10.2016. године. Такође, Одлуком Управног одбора број 10-5-25/15 дана 23.12.2015. године, по претходно прибављеној сагласности Владе 24 број 119-13215/2015 од 11.12.2015. године, именована је и за регистратора који води Централну евиденцију обједињених процедура. По одлуци Управног одбора, осим наведених, води и Регистар судских забрана, Регистар факторинга и Регистар уговора о финансирању пољопривредне производње.

**Нивес Чулић**, именована је за регистратора који води Регистар удружења и Регистар страних удружења, по други пут, Одлуком Управног одбора 10-5-25/13 дана 26.09.2013. године по претходно прибављеној сагласности Владе 24 број 119-8671/2013 од 14.10.2013. године. Нивес Чулић, по одлуци Управног одбора, осим наведених води и регистре задужбина и фондација, представништава страних задужбина и фондација, Регистар удружења, друштава и савеза у области спорта и Регистар привредних комора.

**Ружица Стаменковић**, води Регистар финансијских извештаја и података о бонитету правних лица и предузетника, од почетка рада овог регистра у Агенцији, а именована је други пут Одлуком управног одбора број 10-5-35/13 од 26.12.2013. године, по претходно прибављеној сагласности Владе 24 број 119-10290/2013 дана 04.12.2013. године. Ружица Стаменковић, по одлуци Управног одбора, осим овог, води и Регистар мера и подстицаја регионалног развоја.

Заједничке послове за све регистре обављају запослени организовани у секторе и службе.

Седиште Агенције је у Београду, Бранкова бр. 25, а организационе јединице Агенције основане су у 13 градова Србије (Суботица, Зрењанин, Нови Сад, Панчево, Ваљево, Крагујевац, Краљево, Ужице, Пожаревац, Зајечар, Ниш, Лесковац и Косовска Митровица).

Програм рада за 2017. годину садржи приказ пословних активности са збирним и појединачним табеларним и текстуалним показатељима, законима прописаног делокруга регистара, евиденција и Агенције као целине.

# II ПЛАН ПОСЛОВНИХ АКТИВНОСТИ

## Регистар привредних субјеката, Регистар медија, Регистар туризма, Регистар стечајних маса, Регистар понуђача и Централна евиденција привремених ограничења права лица регистрованих у Агенцији за привредне регистре

Регистар привредних субјеката почео је са радом, у оквиру Агенције за привредне регистре, 31. 12. 2004. године, Регистар медија (бивши Регистар јавних гласила), 14. 10. 2009. године, Регистар туризма 01. 01. 2010. године, Регистар стечајних маса 23. 01. 2010. године, Регистар понуђача 01. 09. 2013. године, а Централна евиденција привремених ограничења права лица регистрованих у Агенцији за привредне регистре 01. 06. 2016. године.

**Остварени резултати у 2016. години**

Планирање пословања за 2017. годину базира се на основу резултата који су остварени у првих десет месеци у 2016. години, као и на пројекцији пословних процеса који ће се спроводити у 2017. години, узимајући у обзир потребе правних и физичких лица која су регистрована у наведеним регистрима и евиденцијама и корисника који користе услуге Агенције, нормативну активност (предлози закона који се у моменту израде овог Програма налазе у Народној скупштини РС и други подзаконски прописи), планска документа која се усвајају на нивоу Владе (стратегије, акциони планови и сл.).

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Регистар привредних субјеката** | **Регистар медија** | **Регистар туризма** | **Регистар стечајних маса** | **Регистар понуђача** | **Централна евиденција привремених ограничења права** | **Укупно** |
| **2016.** | 290.000 | 1.850 | 3.200 | 170 | 7.000 | 45.000 | 347.220 |
| **2017.** | 300.000 | 1.900 | 47.500 | 180 | 7.000 | 70.000 | 426.580 |

У току 2017. године укупно се може планирати већи број захтева него у 2016. Ове промене се пре свега односе на:

* Регистар привредних субјеката - очекиване измене Закона о привредним друштвима које још увек нису у потпуности познате, али се претпоставља да ће проузроковати повећан обим посла у смислу усаглашавања са новим законским решењима, али и чињеницом обавезе усклађивања са законодавством ЕУ, поготово у погледу нових правних форми које су предвиђене европским прописима;
* Регистар туризма – пуна функционалност имплементираног софтвера за вођење дела регистра туризма који се односи на евиденције туризма је постигнута у 2016. години, а у 2017. години ће се извршити евиденција података о расположивим потенцијалима турима Републике Србије;
* Централна евиденција привремених ограничења права лица регистрованих у Агенцији за привредне регистре – свеобухватније евидентирање лица имплементирањем напредних електронских сервиса за размену података за државним органима, који ће се пре свега односити на мере које се изриче Пореска управа, као и инспекцијски органи са којима је у једном делу отпочела сарадња у 2016. години.

Значајно је напоменути да повећање које се планира у 2017. години није значајнијег карактера, осим у оном делу где је то производ планираних дугогодишњих активности саме Агенције. Разлоге оваквог предвиђања треба тражити на неколико страна, а пре свега у чињеницама да:

* у последњих неколико година уводе се напредни електронски системи размене података (web сервиси) са другим државним институцијама, тако да се смањује потреба за достављањем папирних докумената у управним поступцима, па се самим тим смањује потреба и за издавање различитих докумената и јавних исправа, а поготово се то односи на изводе и разне врсте потврда;
* 2016. године ступио је на снагу нови Закон о општем управном поступку који се примењује од 1. јуна 2017. године, осим неких одредаба које се примењују од 7. јуна 2016. године, а које се односе на дужност надлежног органа да прибави податке о којима се води службена евиденција од другог надлежног органа – дакле без трошкова по странку) које почињу да се примењују 7. јуна 2016. године;
* велики пословни системи (банке) користе web сервисе Агенције ради вршења обавеза по основу прописа којима се уређује финансијско тржиште, тако да у поступцима пружања својих услуга не траже од клијената изводе и потврде које издаје Агенција, већ преузимањем података врше евидентирање и ажурирање података својих клијената;
* надлежни органи у обављању послова из своје надлежности, као и сва друга заинтересована лица, све више се поуздају у јавно објављене податке из регистара, те се и на тај начин врши промоција једног од начела поступка регистрације - тачности и претпоставке савесности, према коме трећа лица која се у правном промету поуздају у податке из регистара не сносе штетне правне последице због нетачних података у регистрима.

Овакав начин пословања Агенције доводи до тога да је пословање Агенције све ефикасније, у потпуности окренуто начелу да своју делатност обавља на најекономичнији могући начин, дакле што је могуће јефтиније и брже по заинтересована лица, али самим тим долази и до смањења прихода Агенције.

На основу оваквог пословања видљиве су уштеде које се односе на привреду уз задржавање високог степена пружања услуга које пружа заинтересованим лицима, те се може констатовати да је Агенција у правом смислу речи „сервис привреде Републике Србије”, да у потпуности оправдава сврху самофинансирајуће институције уз све ризике и потешкоће с којима се сусреће у свом пословању.

*Упоредни приказ броја предмета по структури за 2016. и план за 2017. годину*

| **Тип предмета** | **Број предмета**  **за 2016.** | **Број предмета**  **за 2017.** | *Индекс (3:2)* |
| --- | --- | --- | --- |
| *1* | *2* | *3* | *4* |
| Брисање предузетничке радње | 25.000 | 27.000 | 108 |
| Брисање привредног друштва | 3.300 | 3.300 | 100 |
| Издавање извода | 56.000 | 56.000 | 100 |
| Одустанак | 300 | 300 | 100 |
| Оснивање предузетника | 42.000 | 43.000 | 102 |
| Оснивање привредног друштва | 11.500 | 12.500 | 109 |
| Промена података о привредном друштву | 61.000 | 67.000 | 110 |
| Промене података о предузeтнику | 62.000 | 62.000 | 100 |
| Резервација назива | 1.650 | 1.650 | 100 |
| Обнова резервације | 150 | 150 | 100 |
| Упис делатности удружења | 300 | 300 | 100 |
| Техничка корекција предузетника | 1.600 | 1.600 | 100 |
| Техничка корекција прив друштва | 2.000 | 2.000 | 100 |
| Стечајне масе | 170 | 170 | 100 |
| Туризам | 3.200 | 47.500 | 1484 |
| Медији | 1.850 | 1.850 | 100 |
| Понуђачи | 7.000 | 7.000 | 100 |
| Потврде укупно | 11.000 | 11.000 | 100 |
| Жалба | 2.200 | 2.200 | 100 |
| Остало | 10.000 | 10.000 | 100 |
| Централна евиденција привремених ограничења права | 45.000 | 70.000 | 155 |
| **УКУПНО:** | **347.220** | **426.580** | **170** |

**План активности у регистрима у 2017. години**

## Е-РЕГИСТРАЦИЈА ПРИВРЕДНИХ СУБЈЕКАТА (оснивање привредних друштава и регистрација предузетника)

У најновијем Извештају о условима пословања 2017, Светска банка је по броју спроведених реформи сврстала Србију у првих 10 земаља на свету захваљујући реформама спроведеним у следеће три области – покретање бизниса, добијање грађевинских дозвола и регистровање имовине.  
Реформа у области покретања бизниса односи се на поједностављење процедура и скраћење времена потребног за регистрацију привредних субјеката које је у примени од 1. марта ове године, што је Србији донело напредак на 47. место на лествици Светска банке (Doing business). Напредак је постигнут на основу увођења јединствене регистрационе пријаве за упис у Регистар привредних субјеката и Јединствени регистар пореских обвезника, што је значајно поједноставило процедуру регистрације, тако да је укинута обавеза одласка у локалну организациону јединицу Пореске управе ради отварања пореског досијеа/подношења пријаве за паушално опорезивање предузетника, односно пријаве за ПДВ обвезника.

Ради даљег унапређења пословног амбијента у Републици Србији покренут је пројекат **„е-регистрације”**. Суштина пројекта је успостављање могућности електронског подношења пријаве за регистрацију оснивања привредних друштава и регистрацију предузетника. Будући предузетници и оснивачи привредних друштава моћи ће да поднесу пријаву електронских путем, употребом квалификованог електронског потписа, а електронски потписи оснивача на оснивачком акту замениће оверу потписа, која је данас као посебан корак саставни део ове процедуре. Спровођење овог пројекта изискује одређене измене и допуне правног оквира (закона и подзаконских прописа) и надоградњу информационог система Агенције. Нова информациона решења представљају и главни трошак пројекта који је процењен на 109.000 $.

## Одржавање постојећих функционалности софтвера за вођење Регистра привредних субјеката, стечајних маса, туризма, понуђача и централне евиденције привремених ограничења права

У 2017. у Регистру привредних субјеката, Регистру стечајних маса, Регистру туризма (без евиденција), Регистру понуђача и Централној евиденцији привремених ограничења права ће се радити на одржавању постојећег нивоа функционалности софтвера за вођење ових регистара и евиденција. самим тим одржавање високог нивоа квалитета података који су садржани у регистрима.

Под одржавањем постојећег нивоа функционалности софтвера подразумева се подржавање пословних процеса који су пре свега прописани као процесна правила Законом о поступку регистрације у Агенцији за привредне регистре. Поред подржавања пословних процеса битна карактеристика одржавања јесте одржавање високог нивоа квалитета података, који су како предмет регистрације или евиденције прописани материјалним законима (Закон о привредним друштвима, Закон о тржишту капитала, Закон о јавним предузећима, Закон о задругама, Закон о стечају, Закон о туризму, Закон о јавним набавкама, Закон о јавном информисању и медијима, Закон о приватизацији, Закон о класификацији делатности, Закон о пореском поступку и пореској администрацији, Закон о централној евиденцији привремених ограничења права лица регистрованих у Агенцији за привредне регистре….) и другим подзаконским актима проистеклим на основу наведених закона.

Поред одржавања квалитета података у наредном периоду било би потребно вршити и даља побољшања квалитета регистрованих или евидентираних података, а то се пре свега односи на податке о физичким лицима, као и адресне податке о привредним субјектима (адреса седишта, огранака), који би се у оквиру постојећег софтверског решења тачније уносили као резултат размене података са надлежним државним органима. Овакав вид унапређења квалитета података има своје утемељење и у новом Закону о општем управном поступку, чија ће примена у том сегменту бити отежана имајући у виду различитост структуре и квалитета истоврсних података зависно код ког се државног органа врши посматрање. Ово произлази из чињенице да се врло често исти подаци прикупљају више пута код различитих органа, а не преузимају се од једног државног органа који води основни регистар или евиденцију за те податке.

Регистри туризма (део који се односи на регистрацију туристичких агенција) и понуђача су у 2014. године доживели имплементацију на софтверској платформи Ванила, тако да су и у 2016. години консолидовани у потпуности са високим нивоом функционалности.

## Регистар медија и евиденцијa туризма у Регистру туризма

Регистар јавних гласила је од 13. 02. 2015. године на основу новог Закона о јавном информисању и медијима (”Сл. гласник РС”, бр. 83/2014) променио назив у Регистар медија.

Постојећи софтвер за вођење овог регистра развијен је крајем 2014. и у 2015. години у потпуности интерним ресурсима Агенције и то као привремено решење. Овим софтвером омогућено је уношење проширеног сета података који се односи медије. Крајем 2015. године испоручен је нов софтвер, који је рађен на јединственој платформи Агенције за развој и вођење регистара, а представља део новог информационог система Агенције који се развија. Пошто се ради о преласку на ново софтверско решење за вођење регистра који већ постоји, односно за који постоји софтвер који је развијен у Агенцији сопственим ресурсима, у 2016. године је на новом софтверу извршена коначна провера свих пословних процеса и сценарија, стрес тестови, тако да ће се у 2017. години у потпуности прећи на вођење овог регистра на јединственој софтверској платформи.

Исто тако на истој јединственој софтверској платформи крајем 2015. године имплементиране су и евиденције туризма у оквиру Регистра туризма. Успостављањем евиденција туризма у целости ће бити заокружен Регистар туризма. Посебност овог регистра представља чињеница да у себи поседује разнородне процесе, који се с једне стране односе на регистрацију туристичких агенција, а с друге стране на евидентирање свих битних чинилаца туристичких потенцијала Републике Србије. Овим начином евидентирања биће пружена могућност непосредног учествовања у пословним процесима Агенција и трећих лица. Та трећа лица су државни органи и организације, али и сами угоститељи, односно лица која су по неком од основа уписана у евиденцију. У 2016. године је на новом софтверу извршена коначна провера свих пословних процеса и сценарија, стрес тестови, тако да ће се у 2017. години у потпуности прећи на вођење свих евиденција Регистра туризма на јединственој софтверској платформи.

## Централна евиденција привремених ограничења права лица регистрованих у Агенцији

У оквиру донаторске билатералне помоћи Краљевине Норвешке за 2013. годину дана 18. 11. 2013. године закључен је Споразум између Владе Републике Србије и Министарства спољних послова Краљевине норвешке, где је извршено и дефинисање донаторске помоћи за Пројекат успостављања и имплементације Регистра лица са привременим ограничењима права. Постојећим Нацртом Закона о централној евиденцији привремених ограничења права лица регистрованих у Агенцији за привредне регистре предвиђено је успостављање централне евиденције изречених мера у којој ће на једном месту бити систематизовано прикупљени подаци о оним привредним субјектима, односно њиховим власницима, директорима и члановима надзорних одбора или других органа чије је пословање санкционисано изрицањем кривичних, прекршајних или управних санкција.

Централна евиденција представља јединствену, централну, електронску базу података о лицима која су уписана у регистре Агенције, којимa је привремено ограничено одређено право актом надлежног органа.

Централна евиденција привремених ограничења права лица регистрованих у Агенцији за привредне регистре почела је радом 01. 06. 2016. године. И ова евиденција је имплементирана на новој регистарској платформи, тако да се од првог дана у исту уписују подаци о лицима која су по било ком правном основу уписана. Поред уписа података, који се врши у Агенцији, подаци се преузимају и путем веб сервиса од обвезника достављања података (НБС), а у 2017. години се очекује и проширење круга корисника – обвезника достављања и уписа података (судови, Прекршајни апелациони суд, Пореска управа, инспекције…). Оваквим проширењем круга обвезника који су директно укључени у поступке евидентирања прописаних података биће увећан значај и утицај Централне евиденције за подизање степена сигурности правног промета у Републици Србији.

## Регистар финансијских извештаја

Регистар финансијских извештаја, почео је са радом 01.01.2010. године, у оквиру Агенције, сагласно одредбама Закона о изменама и допунама Закона о рачуноводству и ревизији („Сл. гласник РС”, број 111/2009). Регистар је оформљен обједињавањем послова регистрације финансијских извештаја, које је до тада обављао Регистар привредних субјеката и послова пријема финансијских извештаја и обраде података из тих извештаја (на појединачном и збирном нивоу), те давања података из финансијских извештаја и пружања услуга бонитета, које је обављала Народна банка Србије.

Планирање обављања редовних послова из надлежности Регистра за 2017. годину засновано је на оствареним резултатима рада посматраним у првих девет месеци 2016. године, са пројекцијом до краја године (планирани обим послова), а планом су обухваћене и активности које су усмерене ка функционалном унапређењу рада Регистра, тј. развојни послови (пројектовани правци развоја послова Регистра).

**Планирани обим послова**

У Регистру финансијских извештаја, током 2017. године обављаће се редовне активности везане за пријем и обраду финансијских и других извештаја. У том смислу**,** планирано јеобављање активности, које се могу груписати у следеће целине:

* припрема за пријем и обраду финансијских и других извештаја за 2016. годину;
* пријем и обрада финансијских и других извештаја, као и јавно објављивање финансијских извештаја за 2016. годину и прописане документације, која се доставља уз те извештаје;
* подношење пријава за привредни преступ.

У делу припрема за пријем и обраду финансијских и других извештаја за 2016. годину, као и јавно објављивање финансијских извештаја и прописане документације, за све групе правних лица, планирано је обављање следећих послова:

* **Утврђивање прегледа обвезника** на предају финансијских и других извештаја за 2016. годину и њихових законских заступника, са стањем на дан 31.12. 2016. године,на основу података из евиденција обвезникаи објављивање истих на интернет страници Агенције;
* **Имплементација посебних правила** која се односе на контролу електронског потписа законског заступника обвезника у посебном информационом систему Агенције (у даљем тексту: ПИС ФИ систем);
* **Дефинисање пословних процеса у оквиру ПИС ФИ** система и израда упутстава и процедура за рад везано за пријем, обраду и објављивање података, извештаја и документације;
* **Ажурирање рачунских и логичких правила** на основу подзаконских аката који уређују садржину и форму образаца финансијских извештаја по групама правних лица и њихова имплементација у ПИС ФИ систем;
* **Припрема и објављивање** на интернет страници Агенције корисничих упутстава и свих битних информација везаних за састављање и достављање извештаја за 2016. годину, као и правила рачунске и логичке контроле.

Напред наведено, треба да омогући да се ПИС ФИ систем стави у функцију, односно на располагање корисницима, у прописаним роковима (крај јануара 2017. године).

Што се тиче послова пријема и обраде финансијских и других извештаја, као и јавног објављивања финансијских извештаја за 2016. годину и прописане документације, која се доставља уз те извештаје, полазећи од обима послова у току 2016. године и њихове пројекције до краја године, у 2017. години се очекује благи раст укупног броја предмета, нарочито у делу изјава о неактивности (са 13.290 на 17.000 изјава). Ово повећање последица је чињенице, да је Регистар ове године, по први пут, услед промене ставова судске праксе, подносио пријаве за привредни преступ због недостављања финансијских и других извештаја, у складу са Законом о рачуноводству, против обвезника који нису имали промет преко рачуна отворених код банке или је тај промет био незнатан, услед чега се и очекује да ће већи број правних лица која фактички не послују, доставити предметну изјаву.

Пројекције су дате у табелама које следе.

| **Врсте извештаја** | **2016.** | | **2017.** | | **Индекс**  (4:2) | **Индекс**  (5:3) |
| --- | --- | --- | --- | --- | --- | --- |
| ***Број предмета*** | ***Обим***  ***предмета*** | ***Број предмета*** | ***Обим***  ***предмета*** |
| *1* | *2* | *3* | *4* | *5* | *6* | *7* |
| Извештаји за статистичке потребе | 34.410 | 34.410 | 35.000 | 35.000 | 103 | 103 |
| Извештаји за статистичке потребе и редовни годишњи финансијски извештаји\* | 105.259 | 315.777 | 106.000 | 318.000 | 101 | 101 |
| Изјава о неактивности | 13.290 | 13.290 | 17.000 | 17.000 | 128 | 128 |
| Редовни годишњи финансијски извештаји\*\*  Замена редовног годишњег односно документације уз редовни годишњи финансијски извештај  Део годишњег финансијског извештаја- година различита од календарске | 38.348  313  13 | 76.696  626  26 | 39.000  350  15 | 78.000  700  30 | 102  112  115 | 102  112  115 |
| Консолидовани годишњи финансијски извештаји\*\*\*  Замена конслолидованог односно документације уз консолидовани финансијски извештај | 703  3 | 1.406  6 | 705  5 | 1.410  10 | 100  167 | 100  167 |
| Ванредни финансијски извештаји\*\*\*\*  Замена ванредног финансијског извештаја | 8.345  7 | 8.345  7 | 8.500  7 | 8.500  7 | 102  100 | 102  100 |
| **Укупно финансијски извештаји:** | **200.691** | **450.589** | **206.582** | **458.697** | **103** | **102** |

\* Обим предмета се рачуна као извештај за статистичке потребе (СИ), затим годишњи финансијски извештај (ГФИ), те прописана документација уз ГФИ

\*\* Обим предмета се рачуна ГФИ + документација уз ГФИ

\*\*\* Обим предмета се рачуна КФИ+ документација уз КФИ

\*\*\*\* Укључују основ за састављање ванредних у 2015 и 2016

Приликом пројекције очекиваног броја предмета везано за финансијске извештаје пошло се од претпоставке да ће велики број обвезника, као и по извештајима за 2015. годину, искористити могућност да истовремено достави податке за статистичке потребе и финансијске извештаје са документацијом.

Регистар подноси пријаве за привредни преступ против правних лица и одговорних лица у правним лицима који нису доставили редовне годишње финансијске извештаје и прописану документацију, извештаје за статистичке потребе, односно који нису доставили обавештење о разврставању, у складу са Законом о рачуноводству. Пријаве се у правилу подносе у наредној години у односу на годину када истиче рок за достављање извештаја. Следствено томе, у 2016. години подносе се пријаве које се односе на извештаје за 2014. годину. Приликом планирања броја пријава, које ће се подносити у 2017. години, пошло се од броја пријава које су поднете због недостављања финансијских и других извештаја за 2014. годину и пројекције колико још пријава по овом основу се мора поднети, а уз претпоставку да ће се све пријаве које се односе на 2014. годину, поднети до краја 2016. године. Очекује се да ће Регистар поднети приближно исти број пријава због недостављања финансијских и других извештаја за 2015. годину, као што ће бити поднето за претходну годину.

|  |  |  |  |
| --- | --- | --- | --- |
| **Пријаве** | **2016.**  (пријаве – извештаји за 2014 год) | **2017.**  (пријаве – извештаји за 2015 год) | **Индекс**  (3:2) |
| *1* | *2* | *3* | *4* |
| **Пријаве за привредни преступ** | 31.000 | 31.000 | 100 |

С друге стране, у делу **послова макроекономског информисања, анализа и пружањa услуга из Регистра,** планирано јеобављање редовних активности, које ће се одвијати у два правца, и то:

* израда макроекономских информација и анализа;
* анализе на микро нивоу и пружање услуга из Регистра.

У делу макроекономског информисања планирана је израда и објављивање публикација Годишњи билтен финансијских извештаја за 2016. годину, као и макроекономских саопштења - Саопштење о пословању привреде у Републици Србији у 2016. години, Саопштење о пословању економских целина у привреди у Републици Србији у 2016. години и СТО НАЈ... привредних друштава у Републици Србији у 2016. години.

У оквиру анализа на микро нивоу активности ће обухватати утврђивање података и показатеља о бонитету за 2016. годину, као и оцена бонитета за привредна друштва за период од 2012. до 2016. године, а затим њихово укључивање у базу података о бонитету која се води у Регистру. На основу утврђених података, показатеља и оцена започеће пружање услуга из Регистра са подацима за 2016. годину свим заинтересованим корисницима.

Приликом пројекције очекиваног броја услуга пружених из Регистра, пре свега имајући у виду постојеће прилике на тржишту, пошло се од претпоставке да ће број тих услуга остати на прошлогодишњем нивоу.

| **Врсте извештаја / података које се дају из Регистра** | **2016.** | **2017.** | **Индекс**  (3:2) |
| --- | --- | --- | --- |
| *1* | *2* | *3* | *4* |
| Подаци уступљени државним органима | 94.000.000 | 95.000.000 | 101 |
| Подаци уступљени уз накнаду | 15.000.000 | 15.000.000 | 100 |
| **Укупно уступљени подаци:** | **109.000.000** | **110.000.000** | **101** |
| **Услуге из Регистра (извештаји, скоринг и специјални аранжмани):** | **10.000** | **10.000** | **100** |

**Пројектовани правци развоја послова Регистра**

***а) Унапређење послова обраде и јавног објављивања извештаја***

У 2017. години главне активности везано за обраду и јавно објављивање финансијских извештаја и документације о усвајању тих извештаја одвијаће се у правцу консолидације пословних процеса и дораде информатичких решења у ПИС ФИ систему, а на основу искустава стечених у прве две године његове примене. Ово у циљу обезбеђивања функционалне целовитости система у условима пуне примене Закона о рачуноводству и потпуног преласка на електронско пословање. У том смислу, посебна пажња ће бити посвећена:

* даљем унапређењу евиденције обвезника достављања финансијских извештаја и доради информатичких решења која треба да обезбеде квалитетније преузимање података из изворних регистара и евиденција;
* доради (ажурирању) ПИС ФИ система Агенције, којим ће се омогућити потпуна примена Закона о рачуноводству на састављање и достављање извештаја за 2016 годину;
* доради апликације која обезбеђује вођење е-архиве, у условима управљања великом количином електронских докумената.

***б) Развој система бонитета (део ПИС ФИ)***

У току 2017. године планиран је завршетак изградње целокупног Посебног информационог система финансијског извештавања (ПИС ФИ) и у вези с тим обављање преосталих активности које се односе на развој и успостављање новог информационог система бонитета. То подразумева увођење савременијих информатичких решења на којима ће се заснивати вођење база података у оквиру Регистра финансијских извештаја, као и утврђивање изведених података – података и показатеља о бонитету и оцена бонитета. У склопу новог система бонитета предвиђени су и развој и имплементација нових информатичких решења која се односе на креирање и пружање стандардизованих услуга из Регистра, а које су већ дефинисане у Каталогу услуга. Поред веће оперативности и прилагодљивости за рад на пословима анализа, извештавања и пружања услуга, нови систем треба да омогући и већу флексибилност приликом креирања нових услуга из Регистра у наредном периоду. Такође, у систем бонитета потребно је увести и савременије софтверско решење („user friendly”) за наручивање и испоруку стандардизованих услуга из Регистра финансијских извештаја. Као посебан сегмент потребно је развити систем за проверу квалитета, који би омогућио тестирање примењених софтверских решења пре пуштања у продукцију. Реализацијом поменутих активности систем финансијског извештавања био би у потпуности информационо заокружен.

***в) Учешће у изради веб портала Агенције***

Имајући у виду споразуме потписане на међународном нивоу, као и захтеве домаћих корисника и потребу за даљим јачањем институционалне позиције Агенције потребно је у оквиру веб портала – регионалног портала и портала услуга Агенције корисницима обезбедити приступ широкој лепези података који се региструју и воде на нивоу целе Агенције. У поступку израде наведених веб портала потребно је учешће представника свих регистара како би се сагледала структура свих података којима она располаже, систематизовали подаци из статусних регистара, као и подаци из финансијских извештаја и подаци о бонитету, дефинисале основне методолошке поставке за креирање услуга које ће обухватати податке из више регистара и које ће се, поред већ постојећих стандардизованих услуга које пружа Агенција, пружати на порталу. Такође, за потребе израде регионалног портала потребно је дефинисати методолошка решења која ће омогућити упоредивост података из више земаља. У том смислу потребно је креирати услуге које ће омогућити задовољење информационих потреба широког круга корисника, како домаћих тако и страних, у поступку доношења пословних одлука и истраживања пословног окружења. У склопу активности израде наведених веб портала Агенције посебан сегмент треба да представља дефинисање начина плаћања услуга, како би коришћење понуђених сервиса било што прихватљивије корисницима.

**Ризици у пословању**

У обављању послова из своје надлежности, Регистар се суочава са одређеним ризицима, од којих би било важно осврнути се на два, која и те како могу утицати на правилно и благовремено обављање поверених послова:

* **Благовремена и квалитетна обрада и објављивање редовних годишњих финансијских извештаја.** Регистар се суочава са чињеницом да последњих дана фебруара сваке године прими огроман број извештаја за статистичке потребе уз који су истовремено достављени и годишњи финансијски извештаји, као и изјава о неактивности, дакле у тих неколико дана прими преко 122.000 ових предмета, а сагласно члану 36. став 2. Закона о рачуноводству, Регистар је дужан да у року од 60 дана од дана пријема потпуних и рачунски тачних финансијских извештаја, јавно објави исте. Поред тога, у исто време прима и извештаје за статистичке потребе који су самостално достављени (35.000 предмета), а збирну обраду свих извештаја за статистичке потребе (157.000 извештаја) је неопходно завршити до краја марта. С обзиром на постојећу кадровску структуру (на пословима обраде ангажовано је 25 запослених), веома је присутан ризик да ти запослени неће бити у стању да током марта и априла обраде и јавно објаве свих 122.000 приспелих годишњих финансијских извештаја или изјава о неактивности, тим пре што исти запослени морају до краја марта да заврше обраду свих извештаја за статистичке потребе. Такође, овако велики број предмета и потреба да се што више њих обради на дневном нивоу, стварају додатну пресију код запослених, услед чега може доћи до грешака у обради, што се може негативно одразити на квалитет рада.
* **Благовремено подношење пријава за привредни преступ**. Радикална промена ставова судске праксе, у условима примене новог Закона о рачуноводству, сагласно којим постоји привредни преступ код свих правних лица који не доставе предметне извештаје, без обзира на остварени промет преко рачуна, имала је за последицу то да Регистар уместо 2.000 пријава (колико је подносио ранијих година) мора да подноси преко 30.000 пријава, годишње. При томе, подношењем пријава конкретни посао се не завршава, односно касније је потребно евидентирати акта тужилаштава и судова поводом поднетих пријава, а такође, у респектабилном броју случајева, неопходно је давати допунска обавештења и информације надлежним тужилаштвима и судовима на њихов захтев, као и припремати приговоре на решења о одбачају пријава, када то општи интерес налаже. Природа ових послова је таква да већину њих квалитетно могу да обављају само дипл. правници, а расположиви број запослених ове струке у Регистру је тако мали (3 запослена), да је обављање истих на задовољавајући начин и у примереним роковима веома упитан.

## Регистар заложног права на покретним стварима и правима

Регистар заложног права на покретним стварима и правима је установљен Законом о заложном праву на покретним стварима уписаним у регистар („Сл. гласник РС”, бр. 57/03,61/05, 64/06 и 99/11), а почео је са радом у оквиру Агенције за привредне регистре 15. августа 2005. године.

Очекује се да ће се прилив предмета у наредној години задржати на истом нивоу као и у текућој години. Процена прилива је извршена на основу података о броју захтева који су поднети у прва три квартала 2016. године и дата је у наредној табели.

| **Врста захтева** | **2016.** | **2017.** | **Индекс (3:2)** |
| --- | --- | --- | --- |
| *1* | *2* | *3* | *4* |
| Упис заложног права | 18.500 | 18.500 | 100 |
| Измена и/или допуна регистрованих података | 2.100 | 2.100 | 100 |
| Упис и брисање забележбе | 400 | 400 | 100 |
| Брисање заложног права | 9.800 | 9.800 | 100 |
| Изводи, потврде, преписи и копије | 700 | 700 | 100 |
| Остали захтеви | 4.500 | 4.500 | 100 |
| Укупно: | **36.000** | **36.000** | **100** |

*Прилив захтева – упоредни приказ за 2016. и 2017. годину*

## Регистар финансијског лизинга

Регистар финансијског лизинга установљен је Законом о финансијском лизингу („Сл. гласник РС”, бр. 55/03, 61/05, 31/11 и 99/11), а почео је са радом у оквиру Агенције за привредне регистре 4. јануара 2005. године.

Процењује се да ће током наредне године бити остварен нешто мањи укупни прилив броја захтева у Регистру финансијског лизинга у односу на 2016. годину, иако се не очекује пад, већ благо повећање броја регистрованих уговора. Узрок смањења броја захтева је у мањем броју регистрованих уговора у којима током наредне године истиче рок на који су закључени, због чега се очекује мањи прилив пријава за регистрацију престанка уговора. Процена је извршена на основу података о броју предмета примљених у првих прва три квартала текуће године, уоченим тенденцијама, а имајући у виду тренутну економску ситуацију у земљи, која не ствара услове за значајнији пораст броја захтева.

У наредној табели дат је приказ очекиваног прилива до краја 2016. и током 2017. године, по врстама захтева.

| **Врста захтева** | **2016.** | **2017.** | **Индекс (3:2)** |
| --- | --- | --- | --- |
| *1* | *2* | *3* | *4* |
| Упис података | 9.300 | 10.000 | 107.53 |
| Измена и/или допуна података | 700 | 800 | 114.28 |
| Престанак/брисање уговора | 9.700 | 6.100 | 62.89 |
| Изводи, потврде, преписи и копије | 100 | 100 | 100 |
| Остали захтеви | 1.200 | 1.200 | 100 |
| Укупно: | **21.000** | **18.200** | **86.67** |

*Прилив захтева – упоредни приказ за 2016. и 2017. годину*

## Регистар судских забрана

Регистар судских забрана је почео са радом 17. септембра 2011. године, а установљен је Законом о извршењу и обезбеђењу („Сл. гласник РС”. број 31/11, 99/11, 109/13, 55/14).

Очекује се да ће током наредне године прилив броја захтева у Регистру судских забрана бити на истом нивоу као и 2016. године, а процена прилива је извршена на основу података о броју захтева који су поднети у прва три квартала 2016. године. Број пријава за регистрацију података зависи од броја донетих привремених мера забране отуђења и оптерећења покретним стварима, непокретностима и стварним правима на непокретностима, као и уредног обраћања Регистру са захтевом за њихову регистрацију. Привремене мере региструју се по захтеву извршног повериоца који има законску обавезу да, одмах по доношењу одлуке којом се одређује привремена мера, тражи упис забране у Регистар, па је релативно мали број регистрованих забрана располагања имовином управо последица неиспуњавања ове законске обавезе.

У наредној табели дат је приказ очекиваног прилива у 2016. и 2017. години, по врстама захтева.

| **Врста захтева** | **2016.** | **2017.** | **Индекс (3:2)** |
| --- | --- | --- | --- |
| *1* | *2* | *3* | *4* |
| Регистрационе пријаве | 40 | 40 | 100 |
| Остало (изводи, потврде, и сл.) | 50 | 50 | 100 |
| Укупно: | **90** | **90** | **100** |

*Прилив захтева – упоредни приказ за 2016. и 2017. годину*

## Регистар факторинга

Регистар факторинга је основан Законом о факторингу (”Сл. гласник РС”, број 62/13), а почео је са радом 22. октобра 2013. године.

Предмет евиденције су решења Министарства финансија којима се привредним друштвима издају или одузимају одобрења за обављање послова факторинга, па је број предмета директно условљен бројем донетих решења министарства надлежног за послове финансија, те економском ситуацијом у земљи која је од пресудног утицаја за развој ове врсте финансијске услуге, а тиме и заинтересованости за оснивање факторинг друштава.

## Регистар уговора о финансирању пољопривредне производње

Регистар уговора о финансирању пољопривредне производње основан је Законом о финансирању и обезбеђењу финансирања пољопривредне производње који је усвојен 25. новембра 2014. године, а објављен у „Сл. гласнику РС”, број 128/14.

Током 2016. регистрован је изузетно мали број уговора, па је очито да ова врста краткорочног финансирања није заживела у пракси. Ситуација се може променити само уколико министарство надлежно за послове пољопривреде предузме одређене кораке како би се овај начин финансирања учинио примамљивијим пољопривредним произвођачима. Чињеница да Закон омогућава бољу заштиту поверилаца, очигледно није и довољан услов за стварање повољног окружења за ову врсту финансирања пољопривредне производње, па ситуација у 2017. години може остати непромењена.

## Централна евиденција обједињених процедура

Законом о изменама и допунама Закона о планирању и изградњи („Сл. гласник РС”, број 145/14) установљена је Централна евиденција обједињених процедура. Од 1. јануара 2016. године она је почела са радом у оквиру Агенције за привредне регистре, као јединствена, централна, јавна, електронска база података. У њој су којој обједињени подаци, акта и документација свих регистара обједињених процедура на територији Републике Србије која су прибављена и издата у поступку који надлежна служба спроводи у вези са изградњом, доградњом или реконструкцијом објеката, односно извођењем радова, а који укључују издавање локацијских услова, издавање грађевинске дозволе, односно решења из члана 145. Закона о планирању и изградњи, пријаву радова, прибављање услова за пројектовање, односно прикључење објеката на инфраструктурну мрежу, прибављање исправа и других докумената које издају имаоци јавних овлашћења, а услов су за изградњу објеката, односно за издавање локацијских услова, грађевинске и употребне дозволе, као и обезбеђење услова за прикључење на инфраструктурну мрежу, упис права својине на изграђеном објекту, као и измену аката који се прибављају у овој процедури.

Према подацима добијеним из базе података, у Централном информационом систему креиране су корисничке улоге за 1.409 службеника запослених у 165 надлежних органа и 5.872 запослена у укупно 982 имаоца јавних овлашћења, што значи да 7.281 лице свакодневно приступа апликативном софтверском решењу и кроз њега спроводи поступак обједињене процедуре.

У наредној табели су подаци о очекиваном броју предмета који ће до краја 2016. године бити поднети и обрађени кроз Централни информациони систем Агенције за привредне регистре.

|  |  |
| --- | --- |
| **Врста захтева** | **2016.** |
| *1* | *2* |
| Издавање локацијских услова  Издавање грађевинске дозволе | 13.000  7.800 |
| Привремена грађевинска дозвола  Употребна дозвола  Решење из члана 145. Закона о планирању и изградњи  Остали захтеви | 100  5.400  12.600  22.000 |
| Укупно: | **60.900** |

Дакле, преко седам хиљада запослених у надлежним органима и имаоцима јавних овлашћења током године прими и обради око шездесет хиљада захтева преко Централног информационог система Агенције за привредне регистре. Комплетна документација која се прилаже и прибавља у поступку обједињене процедуре чува се у електронској форми, у бази података Агенције за привредне регистре.

Сви наведени подаци указују да је систем успешно имплементиран и да се поступак обједињене процедуре скоро годину дана спроводи потпуно електронски. С обзиром да су Законом о планирању и изградњи били остављени изузетно кратки рокови за прелазак на овакав начин рада, софтверско решење је током читаве године надограђивано потребним функционалностима, да би 25. новембра на продукцији била инсталирана верзија софтвера којом би требало да се заокруже функционалности по *Уговору за израду софтвера* од 3. јула 2015. и *анексу* од 29. фебруара 2016. године, који су закључени између Националне алијансе за локални економски развој (НАЛЕД) и друштва РЕ-АКТИВ доо, са пратећим *Записником о примопредаји прилог 1 – План за имплементацију недостајућих функционалности и отклањање примедби и грешака у ЦЕОП систему у оквиру гарантног рока од 15.4.2016. године*. Очекује се да, у складу са одредбама *Меморандума о разумевању* који је потписан 13. априла 2016. године од стране Националне алијансе за локални економски развој (НАЛЕД), Отвореног регионалног фонда за унапређење општинских услуга DEUTSCHE GESELLSCHAFT FÜR INTERNATIONALE ZUSAMMENARBEIT (GIZ) GMBH, Владе Републике Србије и Агенције за привредне регистре, Влада РС својим актом предметни софтвер, *„source code”* и пратећу документацију до краја 2016. године пренесе Агенцији за привредне регистре.

**Пројектовани правци развоја и активности у 2017. години**

**Уговорни регистри**

Када су уговорни регистри у питању, током наредне године биће предузет низ активности које се тичу бољег позиционирања наше земље на Doing business листи Светске банке, а које се односе на ову групу регистара.

У оквиру *Мере за унапређење правног и институционалног оквира у вези транспарентности информација о колатералима*, која се односи на област *Getting credit*, за наредну годину је планирано успостављање јединственог правног оквира за све колатерале које би, у зависности од претходно спроведене анализе, могло довести до прописивања обавезе регистрације још неких врста уговора и тиме проширити надлежности Агенције.

Већ дуги низ година разматрана је могућност унапређења уговорних регистара омогућавањем електронске регистрације, али није дошло до реализације због других приоритета у оквиру Агенције за привредне регистре. Како је једна од активности, у оквиру напред наведене мере, управо и онлајн регистрација, резултат активности које се планирају за наредну годину наметнуће поново питање омогућавања електронске регистрације података. Свакако ће бити неопходно са техничког аспекта сагледати потребу преласка уговорних регистара на нову, јединствену платформу, с обзиром да су у свим регистрима у експлоатацији стара и различита, иако потпуно функционално заокружена, софтверска решења.

**Централна евиденција обједињених процедура**

Када је у питању Централна евиденција обједињених процедура, током целе наредне године биће настављен рад на унапређењу апликативног софтверског решења, додавањем нових функционалности, а све у циљу подизања нивоа квалитета рада корисника система, квалитета структуре података садржаних у бази и аутоматизације поступка извештавања. Одређен износ средстава из кредита Светске банке, у оквиру пројекта „Управљање непокретностима у РС”, опредељен је управо за развој софтвера. С обзиром да је истекло време трајања уговора са произвођачима апликативног софтверског решења, даљи развој софтвера и рокови имплементације нових функционалности директно су условљени брзином спровођења процедура и висином средстава опредељених за ове намене.

О обзиром да је Агенција подлеже ограничењу запослених и да за послове у Централној евиденцији обједињених процедура нису ангажовани нови кадрови, постоји бојазан да постојећи кадрови неће моћи да изнесу послове из надлежности ЦЕОП на очекивано квалитетан и ажуран начин. Од приоритетног значаја је опредељивање одговарајућег броја запослених (како правне, тако и техничке струке) за обављање послова само у овом регистру и што скорији наставак рада на апликативном софтверском решењу које се користи у раду, ради његове потпуне консолидације и унапређења новим, потребним функционалностима. Осим послова надзора и извештавања за које је по закону одговоран регистратор, а за чије квалитетно обављање је неопходна потпуна консолидација Централног информационог система, Агенција је Меморандумом о разумевању преузела обавезу да, између осталог, одржава систем и пружа техничку подршку корисницима система. За обављање свих ових послова неопходна је квалитетна подршка Сектора информатике и развоја, који такође нема опредељених кадрова адекватног нивоа стручности који је потребан за обављање ових послова.

## Регистар удружења и Регистар страних удружења

1. Остварени резултати у 2016. години

Регистар удружења и Регистар страних удружења почели су са радом 22. 10. 2009. године. Регистар је установљен Законом о удружењима (Сл. гласник РС бр. 51/09) и Агенција води регистре као поверени посао Министарства правде и државне управе.

Од почетка године до 30.09.2016. године, Регистру удружења и регистру страних удружења поднето је 9.193 захтева, и то у регистру удружења укупно 9.109, захтевa а у регистру страних удружења укупно 84 захтевa. На дан 30.09.2016. године у Регистру је уписано укупно 28.522 удружења и 66 представништава страног удружења. У овом периоду поднето је укупно 53 жалбe на одлуке регистратора. До краја године очекује се да ће се број поднетих пријава повећати за око 10%.

1. План рада за 2017. годину

Табеларни приказ примљеног броја захтева у регистру удружења, у 2016. години у односу на очекивани број захтева у 2017. години:

| ***Врста услуге*** | ***Број захтева***  ***2016.*** | ***Број захтева***  ***за 2017.*** |
| --- | --- | --- |
| Оснивање | 2.800 | 3.500 |
| Промене | 3.200 | 4.000 |
| Брисање | 250 | 350 |
| Изводи | 2.500 | 2.000 |
| Потврде и дописи | 1.300 | 1.000 |
| ***Свега:*** | ***10.050*** | ***10.850*** |

На основу напред наведених података а вршењем упоређивања, уочава се повећање броја захтева који је у корелацији са већим бројем регистрованих удружења, као и пад броја захтева за издавање извода и потврда а што је последица ступања на снагу одредби Закона о општем управном поступку и обзиром на напред наведено очекује се исти ниво прихода остварених у 2016. години.

Табеларни приказ примљеног броја захтева у регистру страних удружења, у 2016. години у односу на очекивани број захтева у 2017. години:

| ***Врста услуге*** | ***Број захтева***  ***2016.*** | ***Број захтева***  ***за 2017.*** |
| --- | --- | --- |
| Оснивање | 8 | 8 |
| Промене | 28 | 35 |
| Брисање | 1 | 6 |
| Изводи | 7 | 7 |
| Потврде и дописи | 55 | 30 |
| ***Свега:*** | ***99*** | ***86*** |

1. Скенирање и архивирање

У 2017. години ће се вршити скенирање и валидација предмета предатих у Агенцији. Поступак архивирања ће се такође односити само на предмете који дневно пристижу у Агенцију односно очекује се око 9.000 предмета за архивирање.

1. Остале активности

У 2017. години ће се радити на даљем убрзању процеса оснивања као и на обуци и едукацији запослених у регистру за послове електронске управе.

## Регистар задужбина и фондација и Регистар представништава страних задужбина и фондација

1. Остварени резултати у 2016. години

Законом о задужбинама и фондацијама („Сл. гласник РС”, број 88/2010), прописано је да Регистар задужбина и фондација и Регистар представништава страних задужбина и фондација води Агенција за привредне регистре као поверени посао Министарства за културу. Сходно законским одредбама Регистар је почео са радом 01.03.2011. године.

У периоду 01.01.2016-30.09.2016. године Регистру задужбина и фондација поднето је 409 захтева, и то 389 захтева у регистру задужбина и фондација и 20 захтева у регистру представништава страних задужбина и фондација. У овом периоду није подигнута нити једна жалба на одлуке регистратора. На дан 30.09.2016. године у Регистру је уписано 723 задужбине и фондације и 23 представништва стране задужбине/ фондације. До краја године очекује се да ће се број поднетих пријава повећати за око 10%.

1. План рада за 2017. годину

Табеларни приказ примљених захтева у регистру задужбина и фондација у 2016. години у односу на очекивани број захтева у 2017. години:

| ***Врста услуге*** | ***Број захтева***  ***2016.*** | ***Број захтева***  ***за 2017.*** |
| --- | --- | --- |
| Оснивање | 80 | 85 |
| Промене | 195 | 220 |
| Брисање | 9 | 15 |
| Потврде и уверења | 48 | 30 |
| Изводи | 99 | 50 |
| ***Свега:*** | ***431*** | ***400*** |

Табеларни приказ примљених захтева у регистру представништава страних задужбина и фондација у 2016. години у односу на очекивани број захтева у 2017. години:

|  |  |  |
| --- | --- | --- |
| ***Врста услуге*** | ***Број захтева***  ***2016.*** | ***Број захтева***  ***за 2017.*** |
| Оснивање | 3 | 5 |
| Промене | 10 | 15 |
| Брисање | 1 | 3 |
| Потврде и уверења | 7 | 7 |
| Изводи | 5 | 5 |
| ***Свега:*** | ***26*** | ***35*** |

У 2017. години се очекује мало повећање броја захтева и то само пропорционално броју уписаних представништава у Регистру. За остале захтеве се очекује приближно исти број пријава као у 2016. години.

1. Скенирање и архивирање

У 2017. години ће се вршити скенирање предмета предатих у Агенцији. У односу на очекивани број пријава биће потребно скенирати око 450 предмета који ће у просеку имати 10 листова. Поступак архивирања ће се такође односити само на предмете који дневно пристижу у Агенцију односно очекује се око 450 предмета за архивирање.

1. Остале активности

У 2017. години ће се радити на даљем убрзању процеса оснивања као и на обуци и едукацији запослених у регистру за послове електронске управе.

## Регистар удружења, друштава и савеза у области спорта

1. Постигнути резултати у 2016. години

Законом о спорту („Сл. гласник РС”, број 24/2011), прописано је да Регистар удружења, друштава и савеза у области спорта води Агенција за привредне регистре као поверени посао Министарства за омладину и спорт. Сходно законским одредбама Регистар je почеo са радом 23.09.2011. године.

У периоду 01.01.2016-30.09.2016. године, овом Регистру поднето је 3.132 захтева за упис оснивања, промене и брисања података, као и захтева за издавање извода уверења и потврда. У овом периоду поднета је укупно 21 жалба на одлуке регистратора. На дан 30.09.2016. године у Регистру је уписано 13.199 спортских удружења. До краја године очекује се да ће се број поднетих пријава повећати за око 10%.

1. План рада за 2017. годину

Табеларни приказ примљених захтева у 2016. години у односу на очекивани број захтева у 2017. години:

| ***Врста услуге*** | ***Број захтева***  ***2016.*** | ***Број захтева***  ***за 2017.*** |
| --- | --- | --- |
| Оснивање | 750 | 900 |
| Промене | 1.650 | 4.500 |
| Брисање | 125 | 150 |
| Потврде и уверења | 420 | 300 |
| Изводи | 325 | 200 |
| ***Свега:*** | ***3.270*** | ***6.050*** |

У 2017. години се очекује повећани број пријава усклађивања са новим Законом о спорту који ће утицати на висину прихода јер се усклађивање, од 16.02.2017. године, врши уз накнаду. За захтеве, изводе и потврде се очекује пад броја пријава посебно пријава за извод и за издавање потврда услед ступања на снагу новог Закона о општем управном поступку који обавезује Агенцију на доставу регистрованих података државним органима без накнаде. У односу на напред наведено очекивани приходи у 2017. години ће бити на нивоу остварених прихода у 2016. години.

1. Скенирање и архивирање

У 2017. години ће се вршити скенирање предмета предатих у Агенцији. У односу на очекивани број пријава биће потребно скенирати око 4.400 предмета који ће у просеку имати 15 листова. Поступак архивирања ће се такође односити само на предмете који дневно пристижу у Агенцију односно очекује се око 4.400 предмета за архивирање.

1. Остале активности

У 2017. години ће се радити на даљем убрзању процеса оснивања као и на обуци и едукацији запослених у регистру за послове електронске управе.

## Регистар привредних комора и представништава страних привредних комора

1. Постигнути резултати у 2016. години

Законом о привредним коморама („Сл. Гласник РС”, бр. 112/15) установљен је Регистар привредних комора и Регистар представништава страних привредних комора који је поверен Агенцији за привредне регистре.

У периоду 01.01.2016-30.09.2016. године, овом Регистру поднето је 25 захтева за упис оснивања, промене и брисања података, као и захтева за издавање извода уверења и потврда. У Регистар представништава страних привредних комора није уписано нити једно представништво. У овом периоду није поднета нити једна жалба на одлуке регистратора. На дан 30.09.2016. године у Регистру је уписано 29 привредних комора.

1. План рада за 2017. годину

Табеларни приказ примљених захтева у 2016. години у односу на очекивани број захтева у 2017. години:

|  |  |  |
| --- | --- | --- |
| ***Врста услуге*** | ***Број захтева***  ***2016.*** | ***Број захтева***  ***за 2017.*** |
| Оснивање | 2 | 3 |
| Промене | 12 | 8 |
| Брисање | 17 | / |
| Потврде и уверења | / | / |
| Изводи | 14 | 5 |
| ***Свега:*** | ***45*** | ***16*** |

У следећој години се очекује пад броја захтева у односу на 2016. годину, обзиром да ће се смањити број регистрованих комора на основу одредби Закона о привредним коморама који прописује припајање 17 регионалних привредних комора Привредној комори Србије.

У 2017. години ће се завршити поступак на развијању ове апликације и очекује се да ће све функционалности бити успостављене у другом кварталу 2016. године. У том периоду се очекује да се ће уградити апликативна решења за преглед скениране документације, поступак по жалби и резервација назива.

1. Скенирање и архивирање

У 2017. години ће се вршити скенирање предмета предатих у Агенцији. У односу на очекивани број пријава биће потребно скенирати око 20 предмета који ће у просеку имати 10 листова. Поступак архивирања ће се такође односити само на предмете који дневно пристижу у Агенцију односно очекује се око 20 предмета за архивирање.

1. Остале активности

У 2017. години ће се радити на даљем убрзању процеса оснивања као и на обуци и едукацији запослених у регистру за послове електронске управе.

**План активности за 2017. годину**

* У 2017. години се очекује усвајање новог Закона о здравственој заштити којим ће се регистрација здравствених установа поверити Агенцији за привредне регистре. У том смислу ће се предузети активности потребна за имплементацију овог Регистра. Почетак рада регистра се очекује почетком 2018. године.
* У првом кварталу 2017. године окончаће се поступци усклађивања удружења друштава и савеза у области спорта са новим Законом о спорту, који су рађени без накнаде. По окончању овог поступка следи формирање радне групе министарства спорта и омладине и Агенције, чији ће задатак бити повезивање базе података овог регистра и базе података евиденције која се о спортским удружењима води у овом министарству.
* Како је апликативно уређење поступка упаривања уплата на завршено, то се у 2017. години очекује пуна имплементација овог поступка у свим регистрима. На овај начин ће се брже и прецизније упаривати извршене уплате са извршеним услугама, чиме ће се олакшати управљање финансијским средствима која нису везана за предмете регистрације и евиденције.
* Поступак усаглашавања ставова са надлежним министарством за државну управу и локалну самоуправу по питању примене Закона о поступку регистрације у Агенцији за привредне регистре на регистар удружења је у току и почетком 2017. године се очекује коначно заузимање ставова по овом питању, који могу резултирати и одређеним апликативним променама. У 2017. години ће од стране Агенције и Владине канцеларије за невладин сектор ка министарству бити упућен захтев за изменама Закона о удружењима.
* Радна група која је формирана за израду Предлога Закона о изменама и допунама Закона о задужбинама и фондацијама је завршила свој рад, очекује се усвајање овог Закона у Скупштини до краја године а најкасније у првом кварталу 2017. године а након тога ће се приступити потребним изменама на софтверу, регистрационим пријавама, изгледу решења и упутства за интернет страну.
* Ступањем на снагу новог Закона о привредним коморама уведен је Регистар представништава страних привредних комора који је у 2016. години завршен до неких 85%. У 2017. години ће се радити на завршетку софтвера за овај регистар.
* У 2017. години ће се и даље наставити рад на консолидацији података у свим регистрима што подразумева финалну проверу успостављених функционалности, анализу постојећег стања и доношење евентуалних предлога за побољшање постојећих техничких решења а све у циљу олакшања поступка регистрације, побољшања квалитета података и рационализације пословања.
* У 2017. години ће се, у сарадњи са надлежним министарствима, убрзати рад на нормативи, односно приступиће се изради нацрта предлога за измену материјалних прописа као би се исти ускладили и прилагодили електронској регистрацији, примени електронског потписивања, електронског плаћања и електронској архиви.
* У 2017. години је потребно унапредити начин приказивања правних лица регистрованих у регистрима удружења, задужбина и фондација, спортских удружења и комора на мапи Регистра мера и подстицаја регионалног развоја и то на тај начин да се приказују појединачно подаци за сваки регистар а не групно како се чини данас.

## Регистар мера и подстицаја регионалног развоја

Регистар мера и подстицаја регионалног развоја (у даљем тексту: Регистар МПРР) почео је са радом 1. фебруара 2011. године, сагласно одредбама Уредбе о садржини, начину и поступку вођења Регистра мера и подстицаја регионалног развоја („Сл. гласник РС”, бр. 93/10, 100/11, 35/12, 16/13 и 76/15 - у даљем тексту: Уредба), донете на основу Закона о регионалном развоју („Сл. гласник РС”, бр. 51/09, 30/10 и 89/15-др. закон), којим је у члану 22. опредељено да Агенција за привредне регистре води Регистар МПРР.

Планирање пословања из надлежности Регистра МПРР за 2017. годину, засновано је на оствареним активностима и резултатима рада посматраним у првих 9 месеци 2016. године, са пројекцијом до краја године, као и на пројектованим правцима развоја послова Регистра МПРР за 2017. годину.

**Текуће пословање**

У току 2016. године, у Регистру МПРР су спровођене активности које се првенствено односе на укључивање у систем функционисања Регистра МПРР, тзв. „нових” обвезника уноса података у Регистар МПРР (у даљем тексту: ОУПР), уз прилагођавање апликативних решења и измене методолошких материјала у складу са изменама Уредбе, затим на унос, контролу и обраду података о подстицајима регионалног развоја, како нових тако и старих ОУПР-ова, прибављање података за Мапу Регистра МПРР од осталих регистара Агенције и других институција, контролу и објављивање сета података који се приказују на Мапи Регистра МПРР, иновирање садржаја пратећих текстова на Мапи Регистра МПРР и интернет страници Агенције, као и активности које се односе на остале послове од значаја за рад овог регистра.

У склопу процеса усаглашавања методолошко-технолошких и техничких докумената са одредбама наведене уредбе, ревидирани су:

* *Упутство о ближим условима и начину уноса података о мерама и подстицајима регионалног развоја у Регистар МПР*;
* *Правила логичке контроле података у Регистру МПРР;*
* *Пратећи текстови, објашњења и документи на сајту.*

Такође, ради задовољавања основног постулата да подаци о мерама и подстицајима буду упоредиви у временским серијама, у Регистру МПРР је спроведено:

* прилагођавање *претраживача подстицаја* преструктурисаној бази подстицаја*,*
* иновирање *Мапе Регистра МПРР,*
* иновирање *Стандардизованог извештаја о мерама и подстицајима регионалног развоја-ИЗВ 18.1* и осталих докумената од значаја за рад овог регистра.

*Пријем и обрада података* у 2016-ој години, урађени су у складу са одредбама Уредбе и других релевантних прописа. После завршене обраде података за постојеће ОУПР-ове за 2015. годину и објављивања истих на Мапи Регистра МПРР, у Регистру МПРР су континуелно спровођене активности које су се односиле на стварање услова (пружање методолошке и техничке подршке) за пријем и обраду података:

***нових ОУПР-ова***, којих је према Уредби укупно 11 (три нова министарства, седам покрајинских секретаријата и Развојни фонд АПВ[[1]](#footnote-2)), за 8 историјских година (2008-2015) и текућу годину;

***постојећих (старих) ОУПР-ова*** за текућу годину.

Како нови ОУПР-и нису успели да у утврђеном року изврше комплетан унос и потврђивање коначних историјских података (2008-2015), на Мапи Регистра МПРР (последњи извештајни период јануар 2013 - јун 2016. године), објављени су *прелиминарни* подаци за нове ОУПР-ове.

У Регистар МПРР унето је укупно 239.797 (просечно годишње 29.974) подстицаја регионалног развоја, који су реализовани делимично или у потпуности у периоду од 2008-2015 године, док је у текућој години, закључно са 30.09.2016. године, унето 14.843 подстицаја.

У Табели 1. приказан је укупан број подстицаја регионалног развоја по ОУПР/реализаторима[[2]](#footnote-3) (26 званичних и 51 оперативни), регистрован у периоду јануар 2008-септембар 2016. године, као и пројекције наведених података до краја 2016-те, односно, за 2017. годину.

***Табела 1. Укупан број подстицаја регионалног развоја по реализаторима***

| **ЗВАНИЧНИ РЕАЛИЗАТОР** | **Број оперативних реализатора** | **2008-2015** | **2016**  **(I-IX)** | **2017**[[3]](#footnote-4) |
| --- | --- | --- | --- | --- |
| 1. Министарство привреде | 4 | 1.805 | 33 |  |
| 2. Министарство финансија | 1 | 14.401 | 1.480 |  |
| 3. Министарство пољопривреде и заштите животне средине | 2 | 1.772 | 51 |  |
| 4. Министарство грађевинарства, саобраћаја и инфраструктуре | 2 | 548 | 9 |  |
| 5. Министарство рударства и енергетике | 2 | 92 | 15 |  |
| 6. Министарство трговине, туризма и телекомуникација | 1 | 624 | 109 |  |
| 7. Министарство за рад, запошљавање, борачка и социјална питања | 1 | 3.762 | 170 |  |
| 8. Министарство просвете, науке и технолошког развоја | 3 | 557 | 75 |  |
| 9. Министарство здравља | 2 | 1.770 | ... |  |
| 10. Министарство културе и информисања | 5 | 10.326 | 324 |  |
| 11. Фонд за развој Републике Србије | 1 | 21.590 | 148 |  |
| 12. Национална служба за запошљавање (НСЗ) | 1 | 157.246 | 11.212 |  |
| 13. Агенција за страна улагања и промоцију извоза (СИЕПА) | 1 | 1.634 | ... |  |
| 14. Национална агенција за регионални развој (НАРР) | 1 | 3.808 | ... |  |
| 15. Агенција за осигурање и финансирање извоза (АОФИ) | 1 | 1.930 | 138 |  |
| 16. Канцеларија за европске интеграције (СЕИО) | 1 | 4.120 | 388 |  |
| 17. Развојни фонд Аутономне покрајине Војводине | 1 | 2.217 | 20 |  |
| 18. Управа за капитална улагања Аутономне покрајине Војводине | 1 | 2.239 | 106 |  |
| 19. Покрајински секретаријат за енергетику и минералне сировине | 2 | 570 | 116 |  |
| 20. Покрајински секретаријат за међурегионалну сарадњу и локалну самоуправу | 1 | 555 | 2 |  |
| 21. Покрајински секретаријат за науку и технолошки развој | 1 | 91 | 7 |  |
| 22. Покрајински секретаријат за пољопривреду, водопривреду и шумарство | 1 | 4.805 | 13 |  |
| 23. Покрајински секретаријат за привреду, запошљавање и равноправност полова | 5 | 651 | 212 |  |
| 24. Покрајински секретаријат за спорт и омладину | 1 | 411 | ... |  |
| 25. Покрајински секретаријат за урбанизам, градитељство и заштиту животне средине | 5 | 1.382 | 60 |  |
| 26. Секретаријат за привреду Града Београда | 4 | 891 | 155 |  |
| **Укупно** | **51** | **239.797** | **14.843** | **25.000** |
| **(20.000)**[[4]](#footnote-5) |

У току првих девет месеци 2016. године, из Регистра МПРР укупно је испоручено 131.517 података путем стандардизованих и извештаја по посебном захтеву. Структура пружених услуга према врсти извештаја, као и броју података који су испоручени корисницима, дата је у табели 2.

***Табела 2. Број испоручених података према врсти извештаја***

|  | **2012** | **2013** | **2014** | **2015** | **2016**  **(I-IX)** | **2017**[[5]](#footnote-6) |
| --- | --- | --- | --- | --- | --- | --- |
| **Испоручени подаци по:** |  |  |  |  |  |  |
| - стандардизованом извештају | 3.241 | 69.595 | 7.915 | 7.945 | 73.325 |  |
| - посебном захтеву корисника | 8.895 | 86.842 | - | 49.924 | 58.192 |  |
| **Укупан број испоручених података** | **12.136** | **156.437** | **7.915** | **57.869** | **131.517**  **(137.000)**[[6]](#footnote-7) | **150.000** |

**Пројектовани правци развоја послова Регистра МПРР**

У 2017. години Регистар МПРР ће и поред значајног повећања обима посла, превасходно имајући у виду спровођење Уредбе, чија је ревизија иницирана од стране Регистра МПРР[[7]](#footnote-8) и која је од стране надлежног министарства, најављена за 2017-ту годину, посебну пажњу посветити *ревизији* *Закона о регионалном развоју* и *прилагођавању Регистра* *МПРР* *Закону о изменама и допунама Закона о регионалном развоју.*

Надлежно министарство је отпочело рад на ревизији Закона о регионалном развоју још 2012. године и овај регистар је, кроз досадашње активно учешће у Радној групи за израду Нацрта закона о изменама и допунама Закона о регионалном развоју, већ изнео став Агенције о потреби и начину прецизнијег дефинисања места и значаја Регистра МПРР у самом закону. Како је у постојећем закону дат само основ за доношење акта Владе којим се дефинишу садржај, начин и поступак вођења регистра, ревизија Закона је прилика да се употпуни правни оквир за вођење овог регистра и отклоне постојеће мањкавости у његовом функционисању, узроковане чињеницом да су неки аспекти функционисања Регистра МПРР поднормирани. Чињеница да у поменутом закону нису дефинисане обавезе свих актера у успостављању и вођењу Регистра МПРР, резултирала је, између осталог, немогућношћу дефинисања подзаконским актом, санкција за неизвршавање прописаних обавеза, било ког актера у процесу функционисања Регистра МПРР (превасходно ОУПР-ова, у погледу уноса, контроле и потврђивања података у Регистру МПРР).

Такође, Регистар МПРР ће, у оквиру Радне групе за ревизију закона, заступати став да би било *целисходно у Закону створити могућност за наплаћивање услуга из овог регистра.* Иако су збирни подаци из Регистра МПРР највећим делом јавно доступни на Мапи Регистра, а другим делом преко Стандардизованог извештаја, такође доступни скупу корисника, који је ограничен и јасно дефинисан важећим прописима, тј. иако због, *транспарентности збирних података из овог регистра,* с једне стране, *и непостојања обавезности преузимања података из регистра од стране било ког корисника,* с друге стране, *објективно има мало простора за пружање услуга које би се наплаћивале*, остаје да се у оквиру ревизије закона, размотри и могућност испоруке података из овог регистра уз накнаду, што би иницирало и креирање новог сета услуга у Регистру МПРР, као и рад на *даљем унапређењу информационо-комуникационих перформанси Регистра МПРР*, укључујући и стварање услова за одређене статистичке обраде и анализе.

## Заједнички послови



### 14.1. Архива

Превентивна заштита архивске грађе и документарног материјала о којој се стара Агенција за привредне регистре остаје један од примарних циљева Службе архиве а као стратешки циљ за 2017. годину планиран је дигитални архив Агенције.

Формирање дигиталне архиве подразумева превођење папирних докумената у електронску форму, односно скенирање папирне архиве. То практично значи да ће се у постојећој служби за скенирање докумената обезбедити већи број запослених као и опреме која треба да буде техничка подршка овом великом пројекту. База података у којој ће бити похрањени електронски документи треба да буде формирана у оквиру архивског софтвера САРА и то отварањем нове роле којој ће моћи да приступе и корисници архивске грађе. Приликом употребе планирано је да се првенствено користи електронски облик документа па тек онда и папирни ако за то има потребе. На тај начин папир се не оштећује, смањује се ризик од нестанка или противправног присвајања и обезбеђује се трајност у случају елементарних непогода. Значај формирања е – архиве је вишеструк и огледа се у функционалнијем обављању свих стандардних архивских послова, почев од: примопредаје са ствараоцима (регистрима), вођења архивске књиге и организовања смештаја и чувања преузете документације у депо, преко спровођења мера заштите документације (у физичком смислу и са техничко-технолошких аспеката) и њеног коришћења за потребе Агенције и странака, до послова на одабирању и обради архивске грађе и издвајању и уништавању безвредног регистратурског материјала. Затим, крајњи циљ је стварања савремене, функционалне и најширој јавности доступне електронске архиве, као мере не само поједностављеног и олакшаног претраживања од стране свих заинтересованих корисника, већ и као мере технолошке заштите документације и важног стратешког циља Агенције, који би имао сем препознатих и очигледних функција и значаја и једну посебну, стратешку важност, као језгро из кога ће се црпсти релевантне информације за потребе формирања Регионалног регистра, као наднационалног пројекта у којем наша Агенција игра незамењиву улогу, а који ће бити чвориште путем којег ће се успоставити непосредна електронска веза са релевантним изворима из читаве Европе и света.

Везано за чување документације, директива Европске уније "**Directive 2009/101/EC of the European Parliament and of the Council of 16 September 2009"** (*Official Journal L 258 , 01/10/2009 P. 0011 - 0019),* **у** члану 3. тч. 3. ст. 1. прописује обавезу да се документација чува у спису или унесе у регистар, а да предмет уноса у регистар (документ који садржи податак који је био предмет регистрације), мора у сваком случају бити у спису (папирном облику). Такође, у вези чувања документације, тч. 4. ст. 1. истог члана прописује да копије свих докумената морају бити доступне на захтев странке у папирном или електронском облику, како странка захтева. Држава чланица може ограничити рок у коме је копију документа могуће захтевати, али не испод рока од десет година.

У претходној години велики корак ка очувању папирних докумената учињен је селидбом архиве из неусловних просторија у нови простор односно у привремени архивски депо у Шимановцима. Хала која је изнајмљена у потпуности одговара захтевима за чување архиве. Реч је о количини од око 3 километра архиве. Предметна архива је смештена у халу, препакована делимично у архивске кутије и обележена. У 2017. Години планирано је даље препакивање архиве, обележавање, класификација и евидентирање по врсти и хронологији.

Обзиром на пораст броја регистара и проширење поља деловања Агенције неминован је и раст количине папирне документације, што указује на потребу и планирање додатног простора уколико то буде неопходно. Архив АПР-а тежи централизацији архивске грађе, односно смештања на највише две локације. Стога би било пожељно или додати простор у Архиву АПР-а, или изнајмити простор у привременом депоу лоцираном у Шимановцима.

Услов за очување архиве је и просторе у којима је смештена архива обезбедити и сачувати од свих фактора ризика који могу довести у опасност безбедност зграде и архиве у случају елементарних непогода. Такође, потребно је обезбедити услове за даљи несметан рад и функционисање архивских депоа у којима се ради: обрада, класификација и систематизација документације применом савремених информационих технологија. У том смислу потребно је даље редовно вршити дератизацију, дезинфекцију и дезинсекцију архивских депоа и свих других просторија као и околину како би се предупредила појава глодара, прљавштине и свих других негативних фактора те врсте.

Такође, планирано је и увођење редовног сервисирања покретних архивских регала како би се обезбедила потпуна сигурност приликом употребе како за архиву тако и за запослене.

Јединственост и национални значај архивске грађе и документарног материјала Агенције захтева предузимање свих безбедносних мера како би Архив био заштићен. Поред безбедносних аспеката уређење партера се односи и на одржавање и оплемењивање зелених површина испред Архива Агенције.

Као услов за скенирање и дигитализацију архивске грађе намеће се и потреба за систематизацијом предмета што подразумева слагање предмета по врсти и хронологији, затим паковање у заштитну фолију па у архивску кутију. Сређивање подразумева и обележавање регистратурске јединице архивском ознаком, уношење у архивску апликацију (САРА), потребних података и одлагање кутије на коначну физичку локацију. До сада је архивистички сређено око 6 километра архиве а у наредној години је планирано сређивање 5 километра архивских докумената. Да би се испунио повећан план у односу на претходну годину неопходан је ангажман људских ресурса за ту врсту веома обимног посла.

Чување и физичка заштита папирне документације подразумева и одговарајуће паковање у регистратурске јединице (кутије, фасцикле..) што омогућава превентивну заштиту од негативних спољних утицаја.

Архив Агенције, у свом саставу има и читаоницу која је опремљена у складу стандардима за ту намену односно место где се вршити увид у предмете, добија се копија предмета као и сва друга, законом предвиђена, стручна помоћ. План за 2017. годину је и увођење система за електронско плаћање накнаде за услуге од стране Архива АПР-а, ради ефикасније реализације посла.

У претходној години пресељен је комплетан архивски материјал на локацију у Шимановцима тако да је сада архива смештена на две локације: Архив АПР-а и привремени архивски депо у Шимановцима. У Архиву АПР-а налази се још око 1500 кутија са документацијом која се односи на финансијске извештаје и коју треба преселити, поред тога због пораста количине архиве неопходно је предвидети и даље повећање смештајних капацитета. То значи да је планирано даље повећање смештајних капацитета као обезбеђење људских ресурса за обављање послова селидбе.

Наиме, стално запослени у Служби архиве поред редовног посла активно учествују и у самој селидби. Да би се овај процес убрзао потребни су ангажовани људски ресурси на обављању привремених и повремених послова јер се на тај начин може несметано одвијати пословни процес у Служби архиве и уштедети на времену.

У претходној години усавршен је рад архивске апликације САРА која је у великој мери допринела ефикасности и економичности рада Службе архиве. Даље унапређење и нова софтверска решења треба да иду у правцу усавршавања софтвера за потребе корисника као и за формирање е архиве.

Као и претходних година тако ће и у наредној години у примени бити Листа категорија регистратурског материјала са роковима чувања, на коју је Архив Србије дао сагласност. Планиран је даљи континуиран и у складу са потребама посла обављање послова на одабирању архивске грађе уз излучивање безвредног регистратурског материјала. У наредној години биће настављено спровођење поступка излучивања безвредног регистратурског материјала у сарадњи са предузећима која се баве рециклажом старог папира а у складу са прописима. На овај начин Агенција са једне стране потврђује друштвену одговорност и штити животну средину, а са друге стране ослобађа простор за смештај нове архиве.

У складу са Законом о културним добрима („Службени гласник РС” бр. 71/94) Служба архиве ће и следеће године водити архивску књигу као инвентарни попис целокупног регистратурског материјала који у свом раду створи Агенција.

Сталне едукације и усавршавање запослених на архивским пословима биће настављени и у наредном периоду и то кроз разне посете семинарима, радионицама, конгресима и похађањем школе архивистике и др. Звање архивског помоћника и вишег архивског помоћника стиче се полагањем стручног испита из области заштите културних добара који организује Државни архив Србије и који ће, и у наредној години, похађати архивари.

Најављени сет нових закона из области заштите архивске грађе као културног добра и регулисање односно уређење рада архивских установа имплицира и на стално праћење позитивних прописа ради усклађивања постојећих правилника и процедура којима је регулисан рад Службе архиве агенције.

Јавност и доступност архивске грађе обезбеђује се кроз коришћење и то копирање архиве, скенирање и давање на увид непосредним корисницима у читаоници Архива. За следећу годину планирано је настављање континуираног и правовременог обавештавања јавности о начину, времену и процедурама за коришћење архивске грађе Агенције. О низу услуга које пружа Агенција кроз Архив, планирано је континуирано обавештавање путем веб сајта Агенције, штампаних брошура, флајера, упутства, процедура и др.

### 14.2. Скенирање

До краја 2016. године биће скенирано око 4.500.000 страна предмета свих регистара.

Имајући у виду планирана увећања и смањења броја предмета у регистрима, за 2017. годину се планира потреба скенирања око 5.500.000 страна предмета свих регистара АПР, у папирној форми, плус скенирање старе судске документације у делу надлежности Службе архиве, која овде није обухваћена.

### 14.3. Експедиција

До краја 2016. године, на нивоу Агенције, биће експедовано око 460.000 одлука различитих регистара, од чега:

* 280.000 путем службе ПТТ-а
* 180.000 личним уручењем, у просторијама АПР

У наредној 2017. години очекује се повећање броја одлука што би износило око 530.000 писаних отправака за све регистре.

### 14.4. Инфо центар

До краја 2016. године Инфо центру ће бити упућено око 105.000 позива, 17.700 и-мејлова, а 171.000 корисника услуга ће информацију потражити личним доласком у просторије Агенције у Београду.

У односу на 2015. годину уочена је тенденција повећања коришћења услуга пружених у непосредном контакту са Инфо пултом (6,73%) и путем електронске поште (14%), смањење услуга које пружа позивни центар (11%), али и (очекивано) повећање броја пропуштених позива, који износи око 20% у односу на број примљених позива.

Очекујемо да ће се уочене тенденције задржати и током 2017. године, али је свакако потребно смањити број пропуштених позива, односно повећати ефикасност у раду позивног центра.

# 14.5. Одељење за испоруке података

Одељење за испоруке података (ОИП) формирано је почетком 2013. године и у међувремену се прецизније профилисало, како у кадровском смислу, тако и у смислу планирања будућег развоја.

Кроз одличну сарадњу са ИТ сектором, успостављен је висок ниво квалитета услуга за кориснике из јавног и приватног сектора, уз стално унапређивање и документовање пословних процеса.

Развој овог аспекта рада Агенције у периоду 2014.-2016. године из објективних разлога је одложен, због одлагања активирања „Портала за услуге Агенције за привредне регистре” изазваног ангажовањем ограничених ИТ ресурса Агенције на другим приоритетнијим пословима, пре свега на успостављању нових регистара.

Програм рада ОИП за 2017. годину, укључујући финансијски и кадровски план, направљен је рачунајући на то да ће „Портал за услуге” бити активиран током 2017. године, имајући у виду објективне околности у Агенцији и у окружењу, и обухвата следеће активности:

1. Активно учешће у дефинисању, активирању и промоцији нових и унапређених интерактивних услуга на „Порталу за услуге Агенције за привредне регистре”

**Нови „Портал за услуге”** треба да омогући флексибилно дефинисање услуга за разне класе корисника, са широким избором права коришћења. Планирано пројектовање нових и унапређених електронских услуга, уз пуно коришћење могућности портала, треба да укључи широк круг актера у Агенцији (менаџмент, регистри, ИТ, ОИП, остале службе).

При томе ће даље унапређење **блиске сарадње ОИП и ИТ сектора** бити од кључне важности за постизање жељених ефеката увођења овог Портала за све дефинисане класе корисника услуга Агенције, а посебно за обезбеђење одговарајућег нивоа подршке новим типовима услуга.

У контексту примене закона на основу којих је 2016. године у Агенцији успостављена „Централна евиденција обједињених процедура” (за издавање грађевинских дозвола), као и пријем годишњих финансијских извештаја у електронском облику од стране свих обвезника, остварени су предуслови да 2017. буде преломна година и за све друге електронске услуге Агенције.

У том смислу јако је важно:

* обезбедити „пуне електронске услуге”, што подразумева електронско плаћање коришћењем платних картица, као битан елемент за пуну примену могућности Портала за услуге;
* пошто се за многе услуге ове врсте користе квалификовани електронски сертификати, биће потребно да Агенција настави и прошири сарадњу са њиховим издаваоцима, уз усклађивање са акцијама промоције електронских услуга на националном нивоу (МДУЛС/ДЕУ) и од стране појединих партнерских институција (ПУ, НБС, итд).

1. Промоција и уговарање коришћења унапређеног веб сервиса за шири круг корисника са накнадом и без накнаде, наставак увођења веб сервиса за велике кориснике

Нуђење услуга веб сервиса **ширем кругу корисника** који плаћају накнаду (укључујући оне који ће преузимати мање количине података) захтеваће одговарајуће прилагођавање понуђених услуга, како на нивоу регулативе, тако и на организационом и техничком нивоу.

Постојећу базу корисника који континуирано преузимају веће количине података треба проширити проактивним, **циљаним активностима**, усмереним на одабране групе корисника, на чему се већ радило у периоду 2014.-2016. година (Телеком Србија, ЕПС, НИС, СОКОЈ, банке, више фирми које се баве обрадом података, итд).

За успешно проширење ове корисничке базе током 2017. године неопходно је битно **унапређење услуга базираних на веб сервисима,** пре свега кроз њихову диверсификацију (могућност избора ограничене територије, могућност избора ужег сета података уз мању накнаду, разни предефинисани сетови података, итд), координирано са понудом услуга на Порталу за услуге.

За подршку већем броју корисника са накнадом који преузимају мање количине података биће неопходно да се битно унапреди **део софтвера за праћење рада и администрацију** веб сервиса.

Други важни предуслови за остварење средњорочног плана развоја ОИП, а посебно његовог дела који се тиче веб сервиса, јесу и:

* **проширивање обима података** расположивих путем веб сервиса, у два корака: прво комбиновањем података из других регистара са постојећим статусним подацима, а онда и укључивањем комплетних регистара (укључујући регистар ФИ) у веб сервис;
* почетак озбиљног рада на **унапређењу квалитета података** у базама података Агенције, као и подизање капацитета за аналитичке послове и сложено извештавање.

За све наведене активности, усмерене како на кориснике са накнадом, тако и на јавни сектор, биће потребно **значајно ангажовање врхунских ИТ ресурса** Агенције.

Уз обезбеђење предуслова и прилагођавање пратеће регулативе, током 2017. године биће могуће искористити потенцијале веб сервиса, пре свега квалитетном обрадом потенцијалног тржишта за ову врсту услуга и **активнијим нуђењем услуга** одабраном кругу корисника (пре свега велике фирме у секторима телекомуникација, трговине, итд).

1. Унапређење сарадње са државним органима, уз све ширу примену веб сервиса

У периоду 2014.-2016. године интензивирано је нуђење веб сервиса као опције за директно повезивање са најважнијим партнерима у јавном сектору, што је дало значајне резултате (НБС, МУП, Пореска управа, CROSO, Војска Србије, низ министарстава, агенција и инспекција, и други).

Имајући у виду квалитет и поузданост рада веб сервиса Агенције, као и примену новог „Закона о управном поступку”, током 2017. године очекујемо **даље повећање броја корисника веб сервиса у јавном сектору**.

Ипак, за ефикасно и одрживо проширење корисничке базе у јавном сектору, а пре свега међу **јединицама локалне самоуправе** (градови и општине), неопходно је обезбедити **додатне функционалности веб сервиса** (пре свега обезбеђење „територијалног ограничења” на нивоу корисника, али и друге могућности за диверсификацију услуга базираних на веб сервису).

**ОИП** је већ потпуно преузео „**пословни ниво подршке** корисницима” за банке и друге кориснике веб сервиса (са и без накнаде), у пуној координацији са ИТ сектором који врши „технички ниво подршке”, што ће се континуирано наставити и унапредити следећих година. Ово је посебно важно за реализацију „кампања преузимања података”, сваке године после завршетка обраде финансијских извештаја, и по потреби после промена закона.

1. Унапређење сарадње са јединицама локалне самоуправе, стандардизација услуга

У оквиру постојеће сарадње са јединицама локалне самоуправе (JLS), ОИП је преузео праћење реализације Споразума о сарадњи са Канцеларијама за пријем документације. Ово обухвата пријем месечних извештаја и спецификација од ЈЛС и њихову обраду, евидентирање и иницирање одговарајућег плаћања, у сарадњи са експедицијом и Сектором економско финансијских послова.

Осим тога, запослени у ОИП пружају непосредну подршку и у случајевима упита из ЈЛС који се тичу регистрације привредних субјеката, у сарадњи са запосленима у надлежном регистру.

Активирање „Портала за услуге”, уз наведену ширу функционалност веб сервиса, током 2017. године треба да могући капитално унапређење односа са јединицама локалне самоуправе – општинама и градовима, кроз стандардизацију и аутоматизацију услуга испоруке података који се односе на одређену општину или област.

Пожељно је да се, уз подршку Министарства за државну управу и локалну самоуправу, **реализује посебан програм** у оквиру кога ће се дефинисати прецизни типски споразуми и разрадити „добра пракса” за испоруке података и за помоћ општинама у њиховом коришћењу. Ово ће по потреби укључити и посебне обуке (преко Интернета и у учионици) за представнике општина.

1. Унапређење испорука података по захтеву корисника, на бази стандардизације услуга и њиховог приближавања корисницима

Почев од 2102. године, када је уведена **прецизна регулатива за испоруке података** по захтеву корисника, кроз стално унапређивање њене практичне примене, ова област је доведена на доста висок ниво (брз и прецизан одзив на захтеве корисника, уз активну помоћ корисницима да формулишу захтеве на одговарајући начин), мада се то не користи у пуној мери.

Једна од негативних последица одлагања активирања Портала за услуге јесте смањење аутоматизованости процедура рада у ОИП, због застарелости коришћених софтверских алата и немогућности праћења развоја софтвера у регистрима и Сектору економско финансијских послова.

Очекивање је да ће увођење Портала за услуге омогућити **аутоматизацију** читавог низа процеса, чиме ће се створити услови да се коришћење ове врсте услуга изузетно прошири, јер ће уместо запослених у ОИП велики део тих услуга моћи да врше **сами корисници**.

Ово ће наравно захтевати одговарајући **висок ниво подршке** од стране ОИП на све упите корисника, у циљу њиховог обавештавања, обуке (уз развој одговарајућих приручника и алата на Интернету), као и непосредне подршке за коришћење услуга.

У овој области битно је поменути и активно учешће ОИП у испорукама података у складу са **Законом о слободном приступу информацијама** од јавног значаја, у чему је планирано да током 2017. године ОИП преузме много већу одговорност.

1. Даље унапређење подзаконских аката који регулишу испоруке података

За реализацију горе наведених активности кључни предуслов је благовремено усклађивање свих аката који регулишу испоруке података, што треба да омогући:

* пуно искоришћење потенцијала које доноси активирање „Портала за услуге” за аутоматизоване испоруке података по захтеву корисника;
* олакшавање понуде испорука података путем веб сервиса ширем кругу корисника, укључујући одговарајуће повољније услове набавке за одређене типове корисника;
* стандардизацију и унапређење односа са корисницима којима се подаци испоручују без накнаде, посебно за јединице локалне самоуправе.

Ово се односи пре свега на унапређење одговарајућих **Одлука и пратеће Методологије** за испоруку података, а све у правцу свеобухватног и складног регулисања услуга Агенције.

1. Учешће у интерним, домаћим и међународним пројектима који укључују услуге базиране на подацима и интероперабилност система

Руководилац и запослени у ОИП могу се, као и до сада, **у разним улогама**, укључујући и вођење пројеката, активно укључити у пројекте који су претежно или у некој мери везани за испоруке података и/или односе са корисницима, а посебно у сложеније пројекте са нагласком на квалитету и безбедности података.

ОИП је већ узео учешћа у важним пројектима, као што је: Увођење **ITIL** препорука у услуге ИТ сектора; Дефинисање процеса, процедура и ризика у ОИП, у оквиру увођења система финансијског управљања и контроле (**СФУК**); Опис система у делу испорука података, верификација и предлог унапређења начина његовог рада, у сарадњи са интерном ревизијом; Учешће у акцији „**Упаривање уплата**”, што ће све бити настављено током 2017. године.

По плану ће за ОИП у 2017. години најважнији посао бити **активирање „Портала за услуге”**, али би и низ других пројеката Агенције, и посебно ИТ сектора, могао подразумевати активно учешће и блиску сарадњу носилаца пројекта са ОИП.

Планиран је и наставак учешћа **у регионалним и европским пројектима**, и то:

* учешће у регионалном програму „ReSPA”;
* учешће у најављеним пројектима везаним за податке на националном нивоу;
* у сарадњи са Институтом „Михаило Пупин”, учешће у „Linked data” пројектима финансираним од стране европске комисије у оквиру програма „Horizon 2020” , итд.

1. Учешће у конкурсима за средства донатора

Важна компонента сваког од предлога пројеката за донаторе је и коришћење резултата пројекта за унапређење разних аспеката услуга испорука података и односа са корисницима.

Зависно од природе пројекта, у сарадњи са ИТ сектором и регистрима, ОИП ће се укључивати на одговарајући начин.

1. Учешће у пословима стратегије, планирања, квалитета и стандардизације

Како су односи са корисницима, и посебно услуге испоруке података, критични процеси у раду Агенције, неопходно је учешће ОИП на стратешком нивоу **планирања** активности Агенције **и праћењу реализације** развојних планова.

Већ је наглашен значај почетка озбиљног рада на **унапређењу квалитета података** у базама података Агенције, као и њиховом **међусобном повезивању и усклађивању**, што се надамо да ће постати један од приоритета Агенције у предстојећим годинама.

Генерално, **квалитет услуга** испорука података, као и **квалитет и безбедност самих података у базама података регистара Агенције** треба да представља један од кључних циљева увођења планираних стандарда (пре свега стандарда серије **ISO 9000** и **ISO 27000**), при чему ће активно учешће ОИП бити неопходно у свим фазама ових пројеката.

1. Пуна координација и постепено преузимање послова везаних за испоруке података из регистара и ИТ сектора Агенције

Комплетан **циклус пословног процеса** „Испоруке података из регистара Агенције” у најкраћем обухвата:

* Прихват наруџбина од свих врста корисника, са и без накнаде, уз активну подршку корисницима да дефинишу свој захтев;
* Формирање типског захтева за израду података и слање ИТ сектору;
* Прихват података од ИТ сектора, провера усаглашености података са захтевима корисника, по обиму и садржају;
* По потреби додатна аналитичка обрада података, мање или веће сложености;
* Израда и слање предрачуна (за кориснике који плаћају накнаду);
* Праћење плаћања предрачуна и упаривање уплата;
* Испорука података кориснику, уз евидентирање у складу са процедурама рада;
* Израда и слање рачуна за податке (за кориснике који плаћају накнаду);
* Праћење плаћања месечних рачуна и упаривање уплата;
* Обрада рекламација корисника.

Осим потпуног преузимања послова испоруке података за **све статусне регистре**, преузет је део посла који се тиче контакта са корисницима и израде предрачуна и рачуна од Регистра финансијског лизинга и Регистра заложног права и унапређена координација посла и међусобна информисаност везано за испоруке података из Регистра финансијских извештаја, што подразумева и улогу **координације** у обради „**комбинованих захтеве** за подацима из више регистара”.

Преузимање дела послова испоруке података **из Регистра Финансијских извештаја** биће могуће после активирања „Портала за услуге”, што треба да буде део свеобухватног решавања консолидације свих послова који се тичу контаката са корисницима на нивоу Агенције.

Посебно је важно да у наредном периоду ОИП омогући још веће **растерећење ИТ сектора**, кроз:

* унапређење аналитичких знања запослених у ОИП, што треба реализовати кроз осмишљен програм обука;
* пуно коришћење „Портала за услуге”;
* коришћење додатних софтверских алата за ОИП.

# III ОДНОСИ СА ЈАВНОШЋУ

Резултати рада Агенције, у областима које су у њеној надлежности, измерени су на основу критеријума појединих међународних организација, од којих је Извештај Светске банке добио највећу пажњу у медијима. Захваљујући спроведеним реформским корацима, Србија је унапредила позицију земље за 7 места (са 54. на 47. место) на ранг листи „Пословање (Doing Business) Светске банке”. У најновијем Извештају о условима пословања 2017, Светска банка је Србију сврстала у првих 10 земаља на свету захваљујући укупном броју спроведених реформи, из три кључне области- отпочињање пословања, добијање грађевинских дозвола и регистровање имовине.

Реформа у области отпочињања пословања резултирала је поједностављењем процедура и скраћењем времена потребног за регистрацију фирме и додељивање пореског идентификационог броја од стране Пореске управе, као и подношење пријаве за паушално опорезивање предузетника и ПДВ обвезнике. Овај реформски корак је Србији донео напредак од 18 места и скок са 65. на 47. место светске ранг листе. Захваљујући изменама јединствене регистрационе пријаве за упис у Регистар привредних субјеката и Јединствени регистар пореских обвезника, као и унапређењу електронске размене података између АПР-а и Пореске управе, време потребно за отпочињање пословања скраћено је са 12 на 7 дана, а сама процедура регистрације у АПР сведена на 24 сата.

У области издавања грађевинских дозвола, реформа је постигнута увођењем информационог система за обједињену процедуру који је почео са функционисањем 1. јануара 2016. у Агенцији. Србија је успостављањем ИТ система повећала ефикасност процеса издавања сагласности и дозвола републичких и органа локалне самоуправе. Захваљујући овој реформи, Србија је остварила највећи скок на ранг листи земаља по лакоћи пословања, заузевши 36. место светске ранг листе у области добијања грађевинских дозвола. Даљим унапређењем информационог система за вођење Централне евиденције обједињених процедура, Агенција ће обезбедити транспарентност података, аката и документације који чине ову евиденцију, што ће учинити рад државних органа и јединица локалне самоуправе транспарентнијим, а Агенцију видљивијом у јавности.

Једна од главних тема за комуникацију са пословном и општом јавности је унапређење позиције Србије у *Извештају Светске банке о пословању* *2018,* према индикаторима започињање пословања, добијање кредита, стечајни поступак... Наиме, Програмом за унапређење рејтинга на Doing Business листи Светске банке, за други квартал 2017. године, планирано је увођење апликације за електронску регистрацију за покретање пословања у Агенцији за привредне регистре. Финансијска средства за реализацију овог пројекта обезбеђена су од стране УНДП, а Споразум о увођењу апликације за електронску регистрацију у АПР су 30. новембра 2016. потписали министар привреде Горан Кнежевић и шефица Канцеларије УН у Београду Ирена Војачкова Солорано.

Влада Републике Србије, као један од приоритета економског развоја, зацртала је развој малих и средњих предузећа и предузетништва (МСПП). У склопу Програма „Година предузетништва”, Влада Србије је спровела низ активности у сврху подстицања предузетништва и стартапова, са циљем јачања свести о могућностима започињања сопственог бизниса. Агенција је, као административни сервис државе, пружила подршку у виду медијских активности усмерених на информисање јавности о поступку регистрације, потребној документацији и трошковима регистрације.

Посебну важност Агенција придаје регионалном повезивању које ће преко јединствене информационе платформе привредних регистара из више земаља у окружењу омогућити интероперабилност и доступност пословних података о компанијама и појединцима из региона Западног Балкана који, као страни инвеститори, запошљавају скоро петину радника у Србији. Влада Републике Србије је обезбедила финансијску и стручну подршку Европске банке за обнову и развој (ЕБРД) за реализацију овог пројекта који ће, у првој фази, омогућити повезивање привредних регистара Македоније и Србије, док се у следећем кораку очекује прикључивање на информациону платформу и Републике Словеније, преко Агенције за јавноправне евиденције (АЈПЕС), као и Републике Хрватске, преко Финансијске агенције (ФИНА). Иако се пуна имплементација пројекта очекује у 2018. години, прва, јавна верзија ове платформе планирана је за други квартал 2017. године.

Како подношење годишњих финансијских извештаја представља први потпуно заокружени електронски систем у земљи који обухвата састављање електронских докумената, потписивање квалификованим електронским потписом законског заступника, обраду, регистрацију и објављивање финансијских извештаја, кључни комуникацијски циљ Агенције биће упознавање обвезника са важном новином- електронским плаћањем накнаде за регистрацију финансијског извештаја. Уз имплементацију унапређене компоненте за верификацију електронског потписа, увођење свих ових компоненти допринеће потпуном заокруживању овог најкомплекснијег е-сервиса у земљи који Агенција пружа привреди и осталим правним лицима. Увођењем једне овакве електронске услуге од стране јавне администрације према грађанима, створиће се услови за имплементацију портала преко кога ће бити понуђен каталог електронских сервиса и услуга Агенције, у већој мери прилагођених потребама корисника.

Један од задатака Агенције представља и макроекономско информисање о подацима из финансијских извештаја, као и објављивање анализа Регистра финансијских извештаја о пословању привреде у 2016. години, о појединим сегментима привреде, уз представљање ранг листа СТО нај...привредних друштава, са појединачним подацима најистакнутијих представника привреде према пословним и финансијским резултатима. На овај начин, Агенција испуњава своју законску обавезу да учини главне финансијске показатеље привредног положаја земље транспарентним и доступним заинтересованој јавности.

Од саме најаве и успостављања Централне евиденције привремених ограничења права лица регистрованих у Агенцији, јавност је много очекивала и била веома заинтересована за праћење рада овог регистра. Формирањем овог регистра, односно са успостављањем електронске повезаности са базама других државних органа (НБС, Пореска управа, судови...) требало би да се добије ефикасан механизам за онемогућавање злоупотреба приликом регистрације привредних субјеката. Стога, пуни потенцијал овог регистра још није постигнут, а медији ће бити информисани о свим активностима у овом регистру.

Када зграда Архива буде стављена у пуну функцију, Агенција ће ставити на располагање грађанима добро опремљену читаоницу у којој се може извршити увид у архиву без заказивања термина и претходног наручивања предмета, што је пракса у просторији архиве у седишту Агенције, у Бранковој улици, а тим поводом биће организован медијски догађај којим ће јавност бити упозната са обимом архивске грађе у поседу Агенције, са мерама заштите које се примењују у складу са прописима о чувању културног добра од националног значаја, као и са будућим плановима ове организационе целине Агенције.

Агенција ће током године бити укључена у законодавне активности владе, док ће у надлежност Агенције прећи вођење здравствених установа, уз могућност увођења још неких нових евиденција или регистара, што зависи од одлука Владе и министарстава, о чему ће јавност благовремено бити информисана.

Такође, усвајањем Закона о општем управном поступку (ЗОУП) започета је реформа државне администрације, одн. створен правни основ за ефикасну и услужну управу која се руководи принципом партнерства са грађанима и привредницима. Обавеза управе је да сама прибавља податке које има у својим евиденцијама, без шетања грађана од шалтера до шалтера. Електронска размена података између АПР и других државних органа и јединица локалне самоуправе, која је вишеструко повећана у последњих годину дана, тек се очекује у наредној години у којој ће Агенција и њени електронски регистри тек добити на значају, потврђујући пуни смисао њиховог постојања.

Главни канал комуникације са корисницима и заинтересованом јавношћу је интернет страна Агенције [www.apr.gov.rs](http://www.apr.gov.rs) која ће и у 2017. години бити редовно ажурирана са вестима, саопштењима и информацијама о најважнијим активностима. Ако се узме у обзир да је, према Google Analitics, у 2016. години, од јануара до новембра, забележен максимални број од 2.006.157 посета само у једном месецу, фебруару, када је било 675.429 посетилаца, док је максимални број дневних посета достизао и бројку од 130.000, јасно је колика је важност овог канала комуникације, у којој се мери користе подаци из регистара, колики је ниво поверења јавности и с коликом поузданошћу се приступа регистрованим подацима у АПР.

Табела са Google аналитиком о посећености сајта [www.apr.gov.rs](http://www.apr.gov.rs) у 2016. години:

| **2016. година** | **Бр. месечних посета** | **Бр. посетилаца** | **Макс. бр. дневних посета** |
| --- | --- | --- | --- |
| Јануар | 1.308.517 | 508.539 | 72.076 |
| Фебруар | 2.006.157 | 675.429 | 127.936 |
| Март | 1.821.321 | 643.906 | 77.374 |
| Април | 1.416.070 | 533.227 | 70.424 |
| Мај | 1.413.666 | 519.066 | 64.592 |
| Јун | 1.544.369 | 540.220 | 84.770 |
| Јул | 1.328.741 | 533.062 | 58.197 |
| Август | 1.301.023 | 507.513 | 55.737 |
| Септембар | 1.305.298 | 472.577 | 62.455 |
| Октобар | 1.424.421 | 566.611 | 66.008 |
| Новембар | 1.466.309 | 522.278 | 68.496 |
| Децембар |  |  |  |

# IV МЕЂУНАРОДНА САРАДЊА

Континуирани развој међународне сарадње представља један од стратешких циљева Агенције и у 2017. години.

Интензивирање билатералне сарадње са европским и ваневропским привредним регистрима и институцијама чији делокруг рада кореспондира са надлежностима Агенције, као и унапређење мултилатералне сарадње у оквиру међународних регистарских асоцијација, задржавају високи приоритет у пословању Агенције.

Посебна пажња ће бити посвећена додатном јачању регионалне сарадње кроз имплементацију пројекта „Успостављање Регионалног *IT* портала привредних регистара”, финансираног од стране Европске банке за обнову и развој (*International* *Bank for Reconstruction and Development – EBRD*), који ће омогућити повезивање регистарских електронских база, размену регистрованих корпоративних и финансијских података и увођење нових корисничких сервиса и услуга.

Агенција ће наставити своју дугогодишњу успешну сарадњу са низом међународних институција и организација (Групација Светске банке, Организацијa за економску сарадњу и развој, Међународни монетарни фонд, Америчка агенција за међународни развој, Немачка организација за техничку сарадњу, Програм Уједињених нација за развој, итд.).

У контекступроцеса приступања Републике Србије Европској унији Агенција ће активно учествовати у активностима предвиђеним другим ревидираним Националним програмом Владе Републике Србије за усвајање правних тековина Европске уније (НПАА), који представља план усаглашавања законодавног и институционалног оквира са правним тековинама ЕУ.

Сходно наведеном, међународна сарадња Агенције у 2017. години оперативно ће се имплементирати кроз:

* **Додатно интензивирање мултилатералне сарадње и наставак извршавања обавеза које проистичу из чланства Агенције у следећим регистарским асоцијацијама:**
* **Форум европских привредних регистара** (*European Commerce Registers’ Forum* – *ECRF*:[www.ecrforum.org](http://www.ecrforum.org));
* **Европски привредни регистар** (*European Business Register* – *EBR*: www.ebr.org) заснован на **Споразуму о размени података** (*Information Sharing Agreement* – *ISA*); и
* **Међународно удружење комерцијалних администратора** (*International Association оf Commercial Administrators* – *IACA*:[www.iaca.org](http://www.iaca.org)).

У контексту јачања мултилатералне сарадње, Агенција ће и надаље активно пратити све активности:

* **Форума привредних регистара** (*Corporate Registers Forum* – *CRF*: [www.corporateregistersforum.org](http://www.corporateregistersforum.org)); и
* **Удружења регистратора Латинске Америке и Кариба** (*Association of Latin American and the Caribbean Registrars – ASORLAC*:www.asorlac.org).

Као члан Управног одбора *ECRF–*а, директор Агенције ће активно учествовати у организацији и припреми програма XX Годишње конференције и генералне скупштине *ECRF–*а, на којој ће модерирати две сесије, а наставиће и своје учешће у заједничким активностима које, од јуна 2015. године, интензивно спроводе Управни одбор *ECRF–*а и Одбор директора Европске економске интересне групације *EBR–*а, које имају за циљ јачање сарадње ове две организације и њихово евентуално спајање кроз оснивање јединствене асоцијације европских регистарских институција, у форми међународног непрофитног удружења (*Association Internationale Sans But Lucratif – AISBL*).

У својству члана међународне Радне групе представника држава чланица *ECRF–*а, *IACA*, *CRF–*а и *ASORLAC–*а, менаџер за међународну сарадњу Агенције ће наставити своје учешће у изради глобалне аналитичко-статистичке студије „Међународни извештај привредних регистара 2017” (”*The* *International Business Registers Report 2017ˮ*), као и у презентацији добијених резултата на годишњим конференцијама поменутих регистарских асоцијација, које ће се током 2017. године одржати у: Хонгконгу (6*–*10. март, *CRF*), Халифаксу (21*–*25. мај, *IACA*)и Вилњусу (14*–*16. јун *ECRF*).

Као члан *EBR–*а и потписник *ISA*, Агенција ће и током 2017. године, свим партнерима интегрисаним на електронску мрежу *EBR*-а, обезбеђивати следеће услуге / податке садржане у електронској бази Регистра привредних субјеката:

* ***Претрагу привредних субјеката***, осим предузетника (*EBR Company search*);
* ***Извештај о привредном субјекту*** (*EBR Company Profile Report*)*,* који садржи следеће податке: назив, матични број, податак о томе да ли је привредни субјект активан или не, правну форму, датум прве регистрације, регистрациони орган прве регистрације, регистарски број, датум оснивања, порески идентификациони број, вредност уписаног капитала, вредност уплаћеног новчаног и унетог неновчаног капитала, адресу седишта и претежну делатност;
* ***Извештај о оснивачима привредног субјекта*** (*EBR Company Appointments Report*), који садржи следеће податке о привредном субјекту: назив, матични број, правну форму, адресу седишта привредног субјекта, списак свих власника привредног субјекта (име и презиме физичког лица, односно назив правног лица, карактер власника привредног субјекта с обзиром на правну форму привредног субјекта, и матични број или број пасоша и земљу издавања за власнике физичка лица, односно регистарски број и земљу седишта за власнике правна лица); и
* ***Претрагу*** ***Централног индекса назива*** (*Central Name Index – CNI search*), која кориснику омогућава пан-европску идентификацију регистрованог привредног субјекта путем *јединственог идентификационог броја* привредног субјекта, који се састоји од:
* идентификатора регистрованог субјекта (*Registered Entity Identifier - REID*);
* идентификатора регистра (*Register ID*);
* броја привредног субјекта у регистру (*Number in Register*); и
* кратког претражног кода (*Short Search Code*).

Као чланица *ECRF****-***а и *EBR-*а, Агенција је ће посебно наставити да прати све активности Европске комисије и држава чланица Европске уније у вези са спровођењем:

* **Директиве 2012/17/EУ** Европског парламента и Савета од 13. јуна 2012. године, која мења и допуњује Директиву Савета 89/666/ЕЕЗ и Директиве 2005/56/ЕЗ и 2009/101/ЕЗ Европског парламента и Савета о интерконекцији централних, трговинских и привредних регистара, која предвиђа успостављање Система за интерконекцију (*Business Register Interconnection System* – *BRIS*), тј. умрежавање информационих система привредних регистара путем тзв. *„*Европске централне платформе*”,* која би требало да постане оперативна средином 2017. године; и
* **Директиве (ЕУ) 2015/849** Европског парламента и Савета од 20. маја 2015. године, о спречавању коришћења финансијског система у сврху прања новца или финансирања тероризма, која мења и допуњује Уредбу (ЕУ) бр. 648/2012 Европског парламента и Савета и ставља ван снаге Директиву 2005/60/ЕЗ Европског парламента и Савета и Директиву Комисије 2006/70/ЕЗ, која предвиђа успостављање регистра стварних власника (*beneficial owners*) привредних субјеката на националном нивоу.
* **У контексту имплементације *EBRD* пројекта „Успостављање Регионалног *IT* портала привредних регистара” (”*Development of a Regional Business Registries IT Portal*”), Агенција ће посебно интензивирати своју дугогодишњу успешну сарадњу са**:
* **Централним регистром Републике Македоније (ЦРРМ)**, са којим је закључила Меморандум о разумевању (12. новембар 2015. године) и Споразум о сарадњи (10. октобар 2016. године);
* **Агенцијом за јавно-правне евиденције и делатности Републике Словеније (АЈПЕС)**, са којом је закључила Меморандум о разумевању (22. јун 2016. године); и
* **Финанцијском агенцијом (ФИНА)** и **Агенцијом за инвестиције и конкурентност Републике Хрватске (АИК)**.

У циљу преноса искустава Агенције за привредне регистре у имплементирању реформе регистрације привредних субјеката и стварања предуслова за интензивирање размене регистрованих података, Агенција ће и у 2017. години наставити своју сарадњу са **Агенцијом за посредничке, информатичке и финансијске услуге Републике Српске (АПИФ)**.

* **Агенција наставља своју сарадњу са низом међународних институција, као што су:**
* **Групација Светске банке** (*World Bank Group*), кроз учешће у упитницима:
* „Отпочињање пословања” (”*Starting a Businessˮ*);
* „Анкета о законским правима за добијање кредита” *(”Getting Credit - Legal Rights Surveˮy*);
* „Анкета Светске банке о предузетништву”(”*World Bank Entrepreneurship Surveyˮ*); и
* Анкета Групације Светске банке о информационо-комуникационим технологијама за издавање грађевинских дозвола (*World Bank Group - Survey on ICT for Construction Permits*).

Представници Агенције ће и током 2017. године наставити учешће у раду Заједничке групe Владе Републике Србије чији је задатак дефинисање конкретних мера за унапређење позиције Републике Србије на ранг листи Светске банке о лакоћи пословања (*Ease of Doing Business*), као и у активностима Националне алијансе за локални економски развој (НАЛЕД) и Републичког секретаријата за јавне политике, који пружају стручну подршку раду Заједничке групе кроз анализу постојећег стања у областима обухваћеним методологијом Светске банке и обезбеђивањем широког консултативног процеса са свим заинтересованим странама.

* **Америчка агенција за међународни развој** (*United States Agency for International Development - USAID*) и [**Немачка организација за техничку сарадњ**](http://www.google.rs/url?url=http://www.dobrodosliunemacku.org/partneri/giz.html&rct=j&frm=1&q=&esrc=s&sa=U&ved=0ahUKEwjdwtCunrbQAhXlIcAKHaU4AO8QFggqMAQ&usg=AFQjCNFPDVyqjuFc3lkK8MpeUByD0MCKhQ)**у** (*Gesellschaft für Internationale Zusammenarbeit - GIZ*), у вези са даљим развојем Централне евиденције обједињених процедура (ЦЕОП) установљене Законом о изменама и допунама Закона о планирању и изградњи („Службени гласник РСˮ, бр. 132/2014), која се у Агенцији води од 1. јануара 2016. године, а којом је уведен једношалтерски систем за спровођење обједињене процедуре за издавање електронских грађевинских дозвола.
* Агенција наставља сарадњу у области развоја пословања, размене података и унапређења економских односа са **Корејском Агенцијом за промоцију трговине и извоза** (***Korea Trade Investment Promotion Agency – KOTRA*)**, са којом је закључила Меморандум о разумевању (4. април 2016. године).
* **Активности Агенције у оквиру процеса приступања Републике Србије Европској унији:**

У координацији са Канцеларијом Владе Републике Србије за европске интеграције као и надлежним министарствима и институцијама, а у складу са актима Владе Републике Србије који дефинишу институционални оквир за координацију процеса приступања Републике Србије Европској унији, Агенција ће и током 2017. године учествовати у активностима следећих преговарачких група („ПГ”):

* **ПГ 3) за пословно настањивање и слободу пружања услуга** – чије активности координира Министарство трговине, туризма и телекомуникација;
* **ПГ 6) за право привредних друштава** - чије активности координира Министарство привреде;
* **ПГ 9) за финансијске услуге** - чије активности координирају Министарство финансија и Народна банка; и
* **ПГ 20) за предузетништво и индустријску политику** - чије активности координира Министарства привреде;

Паралелно са претходно наведеним активностима, представници Агенције ће учествовати и у раду тела надлежних за спровођење **Споразума о стабилизацији и придруживању са Европском унијом**, и то:

* **Пододбора за унутрашње тржиште и заштиту конкуренције; и**
* **Пододбора за економска и финансијска питања и статистику**

У координацији са Министарством привреде, Агенција ће наставити своје досадашње активности у вези са спровођењем извештавања о усклађености националних прописа са политиком развоја малих и средњих предузећа у ЕУ и принципима успостављених **Актом о малим предузећима** **(*Small Business Act*) Организације за економску сарадњу и развој (*Organisation for Economic Cooperation and Development - OECD*),** који представља основни стратешки документ ЕУ у тој области.

У активностима које у Републици Србији спроводи **Манивал (*MoneyVAL*)** - Комитет Савета Европе који процењује усклађеност држава чланица ЕУ са свим релевантним међународним стандардима за борбу против прања новца и финансирања тероризма, а у координацији са Управом за спречавање прања новца Министарства финансија, Министарством привреде, Пореском управом и Народном банком Србије, Агенција ће посредством својих представника у **Сталној координационој групи за надзор над спровођењем Националне стратегије за борбу против прања новца и финансирања тероризма** и **Радној групи за припрему и спровођење евалуације мера и радњи за борбу против прања новца и финансирање тероризма**, и током следеће године учествовати у анализи постојећих законских решења у вези са привредним субјектима и њиховом регистрацијом, и предлагању могућих решења за успостављање регистра стварних власника привредних субјеката на националном нивоу.

# V РАЗВОЈ И ИНФОРМАЦИОНЕ ТЕХНОЛОГИЈЕ

Сектором информатике и развоја у 2017. години примарно ће бити фокусиран на квалитетно и ефикасно извршавање свих оперативних послова, а посебно на праћење и унапређење свих процеса који се тичу оперативне подршке. Циљ је одржати и унапредити квалитет испоруке сервиса крајњим корисницима, како интерним у Агенцији, тако и свим екстерним било да се ради о органима државне управе, локалним самоуправама или комерцијалним корисницима. Други не мање битан циљ је пружити сву неопходну подршку руководству Агенције у процесу увођења нових сервиса и услуга ради ефикасног и квалитетног спровођења свих поверених послова.

Почетком године биће спроведене све неопходне припреме у Посебном информационом систему финансијских извештаја, како би обвезницима на подношење финансијских извештаја систем био расположив у законском року (крајем јануара). У склопу припрема биће имплементиран напредан систем за креирање и проверу електронског потписа (који је развијен током 2016. године) чиме ће подносиоцима бити олакшан поступак припреме документације која се прилаже уз финансијских извештај, као и само подношење финансијског извештаја. Новина ће бити и увођење сервиса за електронско плаћање путем Интернета (VISA и MASTERCARD) што ће у потпуности заокружити електронску услугу подношења финансијских извештаја и олакшати свим обвезницима испуњавање законских обавеза.

Неколико важних развојних пројекта, којa се финансирају из донаторских средстава Европске банке за обнову и развој (ЕБРД), УНДП и кредита Светске банке су иницирана у 2016. години и по плану морају бити реализовани у току 2017. године.

Први пројекат је успостављање система за електронско оснивање привредних друштава и предузетника, који ће бити финансиран из донације УНДП. Систем треба да омогући свим заинтересованим корисницима да преко интернет апликације попуне и поднесу регистрациону пријаву оснивања привредног друштва или предузетничке радње, приложе неопходну документацију у електронској форми потписану квалификованим електронским потписом, електронским платним картицама уплате предвиђену накнаду и електронски буду обавештени о свим догађајима битним за процес регистрације. Ново решење мора бити потпуно интегрисано са постојећим системом за спровођење поступка регистрације, системом за електронска плаћања, системом за контролу приступа и осталим системима који већ постоје у Агенцији. Развојни тим Агенције има задатак да изради техничку документацију за имплементацију овог система, која ће бити усклађена са постојећим архитектуралним принципима и стандардима безбедности и да прати и контролише све фазе реализације овог пројекта.

Други велики пројекат је успостављање Регионалне платформе привредних регистара и финансира се из донације ЕБРД. Активности које предстоје у 2017. години су припрема и спровођење поступка избора консултанта за израду софтвера и то по процедурама ЕБРД, а затим обезбеђење свих неопходних услова за само спровођење пројекта и пуштање система у оперативан рад. Иницијална верзија платформе биће успостављена у сарадњи са Централним регистром Републике Македоније, а неколико земаља из окружења изразило је жељу да се по успостављању платформе придружи платформи.

Централна евиденција обједињених процедура почела је са радом од јануара 2016. године. Велики број процедура које се спроводе кроз овај информациони систем и велики број корисника система захтева велико ангажовање запослених који свакодневно пружају неопходну оперативну подршку. Почетком 2017. године биће спроведене припреме за надоградњу система и додавање нових функционалности које ће платформу заокружити као јединствено решење за спровођење свих законом предвиђених обавеза. Надоградња система ЦЕОП биће делом финансирана из кредита Светске банке, а делом из средстава Агенције. Запослени у сектору информатике и развоја имају веома важну улогу у припреми техничке документације неопходних за ангажовање извођача који ће спроводити надоградњу система, као и у праћењу и контроли саме реализације посла.

Као и претходних година, најављено је и увођење нових регистара у Агенцији за које законски оквир још увек није донет (Регистар установа у области здравства), што отежава планирање активности у 2017. години. Неизвесно је на који начин ће увођење новог регистра бити финансирано и реализовано.

Усвајањем Закона о информационој безбедности и подзаконских аката наметнуте су нове обавезе свим државним органима, а посебно запосленима који се баве информационим технологијама. Почетком 2017. године неопходно је донети Акт о безбедности и континуирано предузимати све неопходне мере како би безбедност информационог система била у складу са законским прописима. Сам закон поставља врло високе стандарде безбедности што ће нарочито утицати на организацију и радне процесе који се спроводе у сектору информатике и развоја и целој Агенцији, а такође захтевати велике инвестиције у информациони систем у будућности.

Као и претходне године, активности које су планиране у 2017. години ће, у складу са стратегијом Сектора информатике и развоја, бити спровођене кроз три стратешке области:

* Унапређење ИКТ система и услуга
* Унапређење организације Сектора информатике и развоја
* Имплементација нових функционалности, система и услуга

У наставку су дефинисане редовне годишње активности Сектора информатике и развоја, а затим циљеви и задаци за сваку стратешку област посебно.

**Редовни послови ИТ сектора**

**Управљање серверима, рачунарском и мрежном опремом и системима за складиштење података**

Ове активности превасходно спроводе систем администратори. Планирани послови су:

* виртуализација система и управљања виртуелном инфраструктуром;
* инсталација оперативног система, софтверских закрпа, и надоградње, анализе, решавање проблема и поправљање хардверских, софтверских и мрежних система;
* конфигурисање нових окружења, оптимизација, фино подешавање и праћење рада оперативних система и сервера;
* спровођење послова израде резервних копија података и у случају потребе опоравак система;
* техничка подршка другог нивоа и решавање проблема који настају у раду система;
* комуникација са добављачима хардвера и софтвера, контрола испоручених производа, обезбеђивање услова да нова опрема буде инсталирана и спремна за рад по плану, анализа стања на тржишту и препоруке за стандардизацију хардвера и софтвера;
* креирање, мењање и брисање корисничких налога, контрола приступа апликативним системима у складу са безбедносним политикама Агенције;
* успостављање и тестирање рада елемената мреже, одржавање безбедног преноса података на више локација путем интерних и екстерних мрежа;
* комуникација са произвођачима, добављачима и техничким особљем на имплементацији, оптимизацији и каснијем управљању мрежом, пружање високог нивоа подршке и техничка експертиза у мрежним технологијама, укључујући LAN/WAN хардвер, чворишта (hubs), мостове и рутере;
* администрација и одржавање firewall уређаја;
* администрација рад свих LAN/WAN-повезаних мрежних услуга у складу са политикама безбедности и процедурама Агенције, координација и спровођење надоградње мрежног софтвера и хардвера, исправљање и решавање LAN/WAN проблема везаних за перформансе, оперативност и доступност мреже.

(Рок: континуирано до краја године).

**Управљање подацима, интеграције, анализа података и пословно извештавање**

Група за управљање подацима у коју спадају администратори база и аналитичари база, спроводи следеће активности:

* управљање базама података Агенције, редовно одржавање и заштита података;
* решавање проблема квалитета података са клијентима и руководством, рад са развојним тимом, систем администраторима и менаџерима како би се осигурало да су системи података у складу са свим нормама;
* прикупљање података из операционих база података, као и из спољашњих извора за њихово уписивање у системе за извештавање;
* прикупљање, анализа, проналажење и усклађивање података;
* истраживање и предлагање технолошких решења која се односе на складиштење података;
* пословно извештавање, увоз и трансформације података, рад са пословним аналитичарима ради превођења захтева за испоруку података на логичан модела података, испорука података по захтевима корисника;
* дефинисање корисничких интерфејса за интеракцију са системима за пословно извештавање;
* разматрање и анализа података из више интерних и екстерних извора;
* развој правила за одржавање интегритета података и друго.

(Рок: континуирано до краја године).

**Оперативна и техничка подршка**

Послови групе за оперативну и техничку подршку су:

* инсталирање, конфигурисање и одржавање десктоп и лаптоп рачунара и периферије као што су штампачи, скенери и друго;
* инсталација и подешавање апликација и оперативних систем и надоградње софтвера на радним станицама;
* решавање проблема код крајњих корисника (апликације, умрежавање, оперативни систем);
* уклањање старе опреме, инсталација нове опреме уз миграцију података на нову опрему;
* прихватање корисничких захтев путем телефона, маила, тикетинг система или усмено од корисника (Сервис деск) и евидентирање примљених захтева у информациони систем;
* решавање инцидената и корисничких захтева на првом нивоу и координација са ИТ експертима у случају компликованих захтева или инцидената;
* пружање неопходних информација корисницима сервиса и помоћ корисницима при коришћењу апликација које се користе у Агенцији.

(Рок: континуирано до краја године).

**Управљање пројектима и пословна анализа**

Основне функције групе за управљање пројектима и пословну анализу су:

* управљање и координација ИТ апликативних развојних пројеката, од планирања, преко дизајна до имплементације;
* одређивање обима пројекта, приоритета, рокова и распореда испорука, омогућавање дискусије и консензуса међу различитим актерима пројекта као што су аналитичари, програмери и клијенти;
* управљање и праћење људских ресурса, буџета пројеката и расхода;
* анализирање сложених пословних проблема и процене како аутоматизовани системи могу бити имплементирани да би их решили;
* формулисање и дефинисање циљева и обим пословних система, прикупљање података и анализа пословања и потреба корисника, у консултацији са пословним менаџерима и крајњим корисницима;
* пружање ИТ подршке у процесу доношења регулативе и активности усклађивања.

(Рок: континуирано до краја године).

**Безбедност информационог система**

Сви запослени у сектору информатике и развоја брину о безбедности информационог система, а њихове активности су:

* праћење система безбедности и одговори на безбедносне инциденте;
* извођење провере безбедности, процена ризика и анализа;
* израда препорука за унапређење система безбедности података;
* истраживање покушаја кршења безбедности података и отклањање слабости у систему безбедности;
* формулисање безбедносне политике и процедуре;
* успостављање, праћење и ажурирање система антивирусне и антиспам заштите;
* учествовање у тестирању безбедности система;
* обезбеђивање интегритета и поверљивости осетљивих података;
* имплементација мрежних безбедносних полиса и процедура;
* праћење форума за безбедност ради спровођења неопходних мрежних безбедносних исправки, закрпа и актуелних превентивних мера;
* анализа и спречавање покушаја упада у систем и ометање рада сајта Агенције.

(Рок: континуирано до краја године).

**Развој и одржавање софтвера**

У редовне послове групе за развој и одржавање софтвера спада:

* дизајнирање главних аспеката архитектуре апликације, што укључује компоненте, као кориснички интерфејс, средњи слој и инфраструктура;
* обезбеђивање одржавања једнообразних стандарда у дизајну апликација и одржавању, сарадња са другим актерима (stakeholders) како би архитектура била усклађен са пословни захтевима корисника система;
* дизајнирање и креирање инжењерских спецификације за софтверске програме и апликације;
* рад са контролом квалитета ради развијања софтверских тест планова;
* сарадња са систем инжењерима ради процене и тестирање интеракција хардвера и софтвер,
* имплементација одређене развојне методологије, кодирање, тестирање и дебаговање програма у складу са програмским захтевима и спецификацијама;
* модификовање, проширење и ажурирање апликација по захтеву корисника сервиса;
* комуникација са тимом који укључује аналитичаре, инжењере и тестере у циљу координације и документовања спроведених измена у апликацијама, развоја апликација и тестирања, развој софтверских прототипова, развој Веб базираних апликација;
* пружање апликативне подршке вишег нивоа;
* интегрисање сајтова са back-end системима као што су базе података;
* повећање доступности веб апликација кроз њихову оптимизацију, пројектовање и обликовање веб страница, тестирање и решавање проблема функционисања веб страница и друго.

(Рок: континуирано до краја године).

**Унапређење организације ИТ сектора**

Плански развој способности и ресурса ИТ сектора

Како би се постигли жељени резултати, постављени су следећи задаци:

* 1. Спроводити редовне анализе и планирања развоја способности и ресурса
     1. Годишња анализа и планирање развоја способности и ресурса ИТ сектора

Рок: сваке године, до краја године

* + 1. Спровођење планираних обука запослених у ИТ сектору

Рок: сваке године, до краја године

* 1. Успоставити матрицу способности запослених и процес за планирање развоја запослених
     1. Израда матрице способности и знања

Рок: до краја 2017. године

* + 1. Успостављање процеса за одржавање матрице

Рок: до краја 2017. године

* 1. Ангажовати нове извршиоце у Сектору информатике и развоја из средстава обезбеђених из кредита Светске банке
     1. Спровести процедуру за избор два нова извршиоца уз помоћ ПИУ јединице РГЗ (два софтвер инжењера)

Рок: први квартал 2017.

* + 1. Ангажовати нове извршиоце и увести их у послове Сектора информатике и развоја и периодично извештавати о њиховом раду

Рок: максимално две године од дана склапања уговора са извршиоцима

Контролисано управљање пројектима

Како би се постигли жељени резултати, постављени су следећи задаци:

* 1. Успоставити и унапређивати процесе за управљање пројектима
     1. Дефинисати улоге, одговорности и кључне резултате процеса "управљање пројектима"
     2. Унапредити "управљање пројектима" до нивоа дефинисаног и документованог процеса и усвојити методологију за управљање пројектима у Агенцији

Период и рок извршења: до краја 2017.

Управљање безбедношћу информација

Како би се постигли жељени резултати, постављени су следећи задаци:

* 1. Успоставити дефинисан и документован процес "Управљање безбедношћу информација"
     1. Израдити и усвојити "Акт о безбедности”

Рок: први квартал 2017. године

* + 1. Документовати, имплементирати и одржавати безбедносне политике Агенције

Рок: континуирано сваке године, до краја године

Контрола над ИТ окружењем

Да би се постигли жељени резултати, постављени су следећи задаци:

* 1. Успоставити и унапређивати процес управљања знањем и информацијама
     1. Унапредити процес " Управљање знањем"

Рок: до краја 2017. године

* 1. Успоставити и унапређивати процесе из ИТИЛ стадијума транзиције сервиса
     1. Унапредити процес "Управљање изменама"

Рок: до краја 2017. године

* + 1. Унапредити процес " Управљање сервисним добрима и конфигурацијом"

Рок: до краја 2017. године

* + 1. Успоставити процес "Управљање издањима и имплементацијом"

Рок: до краја 2017. године

* + 1. Унапредити процес "Валидација и тестирање сервиса"

Рок: до краја 2017. године

* 1. Успоставити функције из ИТИЛ стадијума операције сервиса
     1. Успоставити улоге и одговорности функција "Техничко управљање" и "Управљање апликацијама"

Рок: до краја 2017. године

Систем континуалног унапређења

Да би се постигли жељени резултати, постављени су следећи задаци:

* 1. Увести периодично извештавање о квалитету испоруке сервиса и контролисано спровођење предлога за унапређење
     1. Израда периодичних извештаја о квалитету испоруке сервиса, прикупљати предлоге за њихово унапређење од клијената и запослених у Сектору информатике и развоја.

Рок: квартално, уколико је могуће месечно

* + 1. Анализирати, планирати и контролисано спроводити предлоге за унапређење.

Рок: континуирано сваке године, до краја године

* 1. Вршити периодичне ревизије постигнућа и планова
     1. Планирати и вршити периодичне ревизије постигнућа и планова ИТ сектора

Рок: сваке године, до краја године

**Унапређење ИКТ система и услуга**

Контрола и мерење квалитета ИТ сервиса

Како би се постигли жељени резултати, постављени су следећи задаци:

* 1. Успоставити управљање каталогом ИТ сервиса
     1. Унапредити процес "управљање каталогом сервиса", до нивоа мерљивог и оптимизованог процеса

Рок: до краја 2017. године

Контролисана и мерљива подршка ИТ сервиса и комуникација са корисницима

Како би се постигли жељени резултати, постављени су следећи задаци:

* 1. Успоставити процесе ИТИЛ стадијума операције сервиса
     1. Успоставити све процесе ИТИЛ стадијума операције сервиса, као документоване и дефинисане процесе

Рок: до краја 2017. године

Координација са пословним функцијама АПР-а

Како би се постигли жељени резултати, постављени су следећи задаци:

* 1. Пратити и ревидирати стратегију ИТ сектора
     1. Извршити годишњу ревизију стратегије ИТ сектора и ускладити је са будућим Програмом развоја Агенције

Рок: сваке године, до краја године, чешће по потреби

**Имплементација нових функционалности, система и услуга**

Спроводити годишње планове ИТ Сектора

Да би се постигли жељени резултати, постављени су следећи задаци:

* 1. Спроводити редовне послове ИТ сектора, по групама у складу са годишњим планом
     1. Спроводити редовне послове систем администратора.
     2. Спроводити редовне послове групе за управљање подацима.
     3. Спроводити редовне послове групе задужене за безбедност информационог система.
     4. Спроводити редовне послове групе за апликативну и техничку подршку.
     5. Спроводити редовне послове групе за управљање пројектима и пословну анализу.
     6. Спроводити редовне послове групе за развој софтвера.

Рок: континуирано до краја сваке године

* 1. Израдити годишњи извештај о реализацији планова ИТ сектора

Рок: јануар сваке године, за претходну годину

Извршити редизајн информационог система регистара

Да би се постигли жељени резултати, постављени су следећи задаци:

* 1. Реализовати пројекат надоградње софтвера Централне евиденције обједињених процедура за издавање грађевинских дозвола

*Период извршења: 2017. година.*

* 1. Повезати све обвезнике уписа мера са Евиденцијом привремених ограничења права лица (РДС)

*Период извршења: 2017. година.*

* 1. Повезати све надлежне институције са системом Евиденција у регистру туризма

*Период извршења: 2017. година.*

* 1. Редизајниран систем Обједињене претраге пустити у продукцију

*Период извршења: 2017. година.*

* 1. Пустити у продукцију нов систем за финансијску контролу и управљање

*Период извршења: први квартал 2017. године.*

* 1. Сервис за електронска плаћања имплементирати у све постојеће и будуће веб орјентисане регистре и системе

*Период извршења: 2017. година.*

* 1. Нове сервисе за електронско потписивање и проверу потписа имплементирати у све постојеће и будуће веб орјентисане регистре и системе

*Период извршења: 2017. година.*

Успоставити савремене електронске сервисе Агенције

Да би се постигли жељени резултати, постављени су следећи задаци:

* 1. Имплементирати Регионални портал привредних регистара

*Рок: до краја 2017.*

* 1. Имплементирати систем за електронско подношење регистрационих пријава оснивања за Регистар привредних субјеката и предузетника

*Рок: до краја 2017.*

* 1. Имплементирати Регистар установа у области здравства

Рок: условно (уколико буде успостављен правни оквир) до краја 2017.

* 1. Израдити систем за аутоматизовано генерисање електронских извештаја и других електронских сервиса, интегрисати га са е-порталом за продају услуга Агенције и пустити систем е-продаје услуга Агенције у продукцију

Рок: до краја 2017.

Стабилизовати и унапредити систем за управљање документима


Да би се постигли жељени резултати, постављени су следећи задаци:

* 1. Унапредити Alfresco система за управљање документима у складу са потребама регистара

*Рок: до краја 2017.*

# VI ЉУДСКИ РЕСУРСИ АГЕНЦИЈЕ (ПЛАН КАДРОВА)


На кадровску политику Агенције у годинама од оснивања, утицале су бројне, објективне околности, а пре свега институционално и привредно – економско окружење, као и континуирано и динамично делегирање Агенцији нових надлежности и функција у смислу вођења нових регистара, евиденција и сервиса.



Структура запослених и на други начин радно ангажованих лица, у претходном вишегодишњем периоду, показује минималан пораст укупног броја запослених, уз присутне промене у структури, променом статуса из радног односа на одређено време или замене дуже одсутних запослених у радни однос на неодређено време.

Преузимањем надлежности од трговинских судова, Народне Банке Србије и других институција, Агенција је успоставила модел ангажовања **дипломираних правника са положеним правосудним испитом,** пре свега имајући у виду да је са преузимањем послова од суда преузет и један број судија трговинских судова као и да је преузимањем послова од Народне Банке у јануару 2010. године по законом прописаним одредбама, преузето и 27 запослених лица, међу којима су **економисти са лиценцама овлашћених аналитичара за бонитет**.

Посебно се мора нагласити да Агенција већ од 2010. године има сагласност Управног одбора и Владе на Програме и кадровске планове који обухватају ангажовање више од 400 извршилаца али и да се ангажовању нових лица никада није приступало исхитрено, да се никада нису ангажовали кадрови по политичким већ управо по највишим стручним критеријумима што је и Влада подржала омогућавањем управљачког континуитета и избором регистратора из реда професионалаца.



Одлуком о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2015. годину (”Службени гласник РС”, бр. 101/15) одређено је да Агенција у 2015. години може имати максимално 392 запослена на неодређено време, што значи да Агенција нема обавезу спровођења рационализације.

На крају текуће 2016. године, Агенција води 20 регистара и евиденција, а од тога у њих 11 нема систематизованог ни једног радног места. Модел унутрашње организације заснован је превасходно на пословним процесима регистрације и помоћним пословним процесима (експедиција поште, архива, информативни центар, систем пријема предмета) и на заједничким функцијама Агенције (кадрови, финансије и ИКТ). Стилови руковођења су отворени, прилагодљиви и захтевају међусобно саветовање, иновативност и тимски рад.

У извештају консултанта Светске Банке, Милице Зарић Јовановић, дата је процена спремности Агенције за увођење система управљања на основу постигнутих резултата и утврђује се да "интензиван раст и развој Институције постаје презахтеван изазов, јер постојећи ресурси отежано испуњавају растуће захтеве државних институција и тржишта". У форми препоруке, констатује се да "даља оптимизација рада АПР-а није реална без повећања броја кадрова".

Мора се имати у виду да **је рестриктиван приступ Агенције пратила и околност да су сви процеси пре-регистрације из других институција у Агенцији били потпуно бесплатни**.

Кадровска служба се континуирано надограђује у модерну службу за управљање људским ресурсима, која ће бити у стању да реализује унапређени концепт управљања запосленима, заснован на савременим стандардима, критеријумима и процедурама пријема, напредовања, селекције и оспособљавања у професионалној каријери. Развијају се сви облици личне одговорности, а сваком запосленом се посвећује посебна пажња. Руководећа структура има обавезу успостављања препознатљивог ланца вредности и организацијске културе у Агенцији.

**Кадровска структура**

| ***Статус радног ангажовања*** | | ***Број извршилаца у 2016.*** | | | ***План броја извршилаца 2017.*** | ***Индекс***  ***(4:3)*** | ***Индекс***  ***(4:2)*** |
| --- | --- | --- | --- | --- | --- | --- | --- |
| ***Планиран број извршилаца годишњим Програмом рада*** | | ***Остварен број извршилаца на крају године*** |
| *1* | | | *2* | *3* | *4* | *5* | *6* |
| **Радни однос** | Уговор о раду на  ***неодређено време*** | | 392 | 392 | **404** | 103 | 103 |
| Уговор о раду на одређено време због ***привременог повећања обима посла и***  ***приправници*** | | 20 | 13 | **5** | 25 | 38 |
| Уговор о раду на одређено време због ***замене*** привремено одсутног запосленог | | 9 | 10 | **6** | 67 | 60 |
| **Свега:** | | | **421** | **415** | **415** | **99** | **100** |

Планом за 2017. годину предвиђен укупан број запослених у радном односу, мањи је у односу на планиран број за 2016. годину и на нивоу је броја стварно запослених на крају текуће године. Планирана је промена у структури врсте радног односа, пријемом већ запослених на одређено време или на замени у радни однос на неодређено време, имајући у виду трајни карактер потреба процеса рада.

Овако рестриктиван кадровски план Агенције резултат је, не само Законом утврђеног ограничења у броју запослених, већ и одговорног односа према пословању Агенције у реалним условима привредно економског окружења, али ван сваке сумње представља апсолутни квантитативни минимум људских ресурса за обављање послова поверених Агенцији.

| **Квалификациона структура запослених**  **(не укључује лица ангажована на ПП пословима)** | | | | | | | | | |
| --- | --- | --- | --- | --- | --- | --- | --- | --- | --- |
| Степен стручне спреме | | Број запослених на дан 31.12. | | | | | | | **План броја запослених на дан 31.12.2017.** |
| 2010. | 2011. | 2012. | 2013. | 2014. | 2015. | 2016. |
| **VII** | **(ВСС)** | 68 | 75 | 79 | 90 | 101 | 107 | 114 | **114** |
| **VI** | **(ВС)** | 17 | 17 | 19 | 24 | 24 | 23 | 22 | **22** |
| **V** | **(ВКВ)** |  |  |  |  |  |  |  |  |
| **IV** | **(ССС)** | 263 | 268 | 279 | 285 | 275 | 276 | 275 | **275** |
| **III** | **(КВ)** | 6 | 8 | 7 | 7 | 7 | 6 | 4 | **4** |
| **II** | **(ПК)** |  |  |  |  |  |  |  |  |
| **I** | **(НК)** |  |  |  |  |  |  |  |  |
| ***Укупно:*** | | ***354*** | ***368*** | ***384*** | ***406*** | ***407*** | ***412*** | ***415*** | ***415*** |

## 

|  |  |  |  |  |
| --- | --- | --- | --- | --- |
| **Старосна структура запослених** | |  | **Укупан радни стаж запослених** | |
| ***Године старости*** | ***Број запослених*** |  | ***Године стажа*** | ***Број запослених*** |
| до 30 година | 26 |  | до 10 година | 86 |
| од 30 до 40 година | 175 |  | од 11 до 20 година | 232 |
| од 40 до 50 година | 134 |  | од 21 до 30 година | 63 |
| од 50 до 60 година | 67 |  | од 31 до 40 година | 18 |
| преко 60 година | 13 |  | ***Укупно:*** | ***415*** |
| ***Укупно:*** | ***415*** |  |

# 

# VII ПЛАН НАБАВКИ

План набавки представља стратегију пословања, односно сегмент укупног годишњег пословања Агенције.

У складу са  одредбама  Закона о јавним набавкама, Агенција  има својство наручиоца и доноси План набавки којим је одређена вредност добара, услуга и радова који ће се набављати у 2017. години, као и план јавних набавки који представља његов сегмент, а који обухвата она добра, услуге и радове који ће се у току планске године набављати у поступцима јавних набавки, односно у складу са Законом о јавним набавкама.

План набавки и план јавних набавки као његов саставни део усаглашени су са Финансијским планом Агенције.

Законом о јавним набавкама („Службени гласник РС”, бр. 124/12, 14/15 и 68/15) утврђена је обавеза доношења Плана јавних набавки и Плана набавки на које се Закон не примењује.

Агенција је, у својству наручиоца, а у складу са Законом, донела интерни акт, којим се ближе уређује поступак јавних набавки, а нарочито начин планирања набавки (критеријуми, правила и начин одређивања предмета јавне набавке и процењене вредности, начин испитивања и истраживања тржишта), одговорност за планирање, циљеви поступка јавне набавке, начин извршавања обавеза, начин обезбеђивања конкуренције, спровођење и контрола јавних набавки, начин праћења извршења уговора и др.

Квалитетним планирањем и ефикасним извршавањем Плана набавки и Плана јавних набавки, обезбеђују се сви неопходни услови за несметан рад и развој Агенције.

У плану за 2017. годину посебна пажња је посвећена и планирана су одговарајућа средства за набавку неопходних софтвера и хардвера уз континуирано унапређење и развој ИТ услуга.

**VIII ЕКОНОМСКО ФИНАНСИЈСКА ФУНКЦИЈА АГЕНЦИЈЕ**

Сектор економско финансијских послова у сарадњи са другим организационим деловима Агенције обезбеђује стабилан и ефикасан систем финансијског планирања, коришћења ресурса, евидентирања промена, праћења и управљања финансијским и материјалним средстава Агенције у складу са прописима и позитивним искуством у пословању са јавним средствима.

**Оперативни циљеви и активности Сектора економско финансијских послова у 2017. години:**

* Ефикасно извршавање активности у функцији обезбеђење реализације Програма рада Агенције у 2017. години у складу улогом Сектора у организационој структури Агенције,
* Обезбеђење ефикаснијег јединственог система евидентирања и контроле прихода од накнада за пружене услуге регистара Агенције, посебно накнада из делокруга Централне евиденције обједињених процедура, као и ефикаснијег система извештавања и комуникације са корисницима.
* Доградња постојећих односно израда нових аката из области материјално финансијског пословања у циљу даљег унапређења успостављеног система финансијског управљања и контроле.

# IX SWOT АНАЛИЗА

|  |  |  |  |
| --- | --- | --- | --- |
| **С Н А Г Е** | |  | **С Л А Б О С Т И** |
| 1. Нормативни оквир који омогућава дневну ажурност поступања, усаглашен са највишим стандардима кроз **Закон о Агенцији и Закон о јединственом поступку регистрације** у Агенцији за привредне регистре | |  | 1. Усвајање законских и подзаконских прописа као и стратегија, без разраде нормативно - оперативног оквира уз краткорочно праћење имплементације |
| 1. Јасан стратешки правац развоја кроз јединствени пословно - информациони модел Агенције (пример креирања интернет администрације) | | 1. Велики број пројеката који се реализују у уском временском и динамичком оквиру, отвара могућност **грешака** у планирању, проценама и реализацији |
| 1. **Професионалност, иновативност и имплементацијска способност** руководства и запослених Агенције широко прихваћена од корисника, државе и институција партнера | | 1. **Одлив специјализованих кадрова** за задате програмске и развојне области, **високи трошкови ангажовања врхунских стручњака** за даљи развој ИТ и др. е-сервиса Агенције |
| 1. **Систем вредности** успостављен у Агенцији по коме је **„корисник услуге на првом месту”** без обзира да ли је у питању грађанин, држава, домаћа или међународна институција | | 1. Још увек **недовољно аутоматизовани процеси** унутар Агенције и тешкоће у интегративним сервисима са институцијама – партнерима, које кориснике својих услуга не посматрају кроз исти систем вредности |
| 1. **Међународно позиционирање Агенције** у оквиру ЕЦРФ и ЕБР, две највеће и најзначајније струковне регистарске асоцијације у Европи; позиционирање у регионалним оквирима кроз интероперабилност регистара (Македонија, Република Српска, Словенија, Хрватска) | | 1. Неспремност партнерских институција да уваже међународне стандарде и најбољу праксу од значаја за унапређење институционалног оквира |
| **Ш А Н С Е** |  | **П Р Е Т Њ Е** |
| 1. Агенција је идентификована као једна од **најдинамичнијих институција** у земљи у погледу развијања и унапређења својих функција, од базе података до базе знања |  | 1. Динамични развој изузетно оптерећује људске и финансијске ресурсе Агенције а за њихово ангажовање не постоји формална подршка због неадекватног сагледавања места и улоге Агенције у извршавању поверених послова |
| 1. Агенција је препозната као **државни интегрисани регистар,** усвајањем више од 10 закона и увођења нових регистара за неколико последњих година којима јој се континуирано поверавају нови послови и надлежности | 1. Агенцији, као корисник јавних средстава подлеже законским ограничењима у делу запошљавања и висине зарада (кључно ограничење - 11 регистара Агенције нема ниједног запосленог) ,а са друге стране негира се њен статус државног органа, који се огледа кроз наплату разних такси чији су обвезници привредна друштва. |
| 1. **Валидност информација** у процесу креирања економске политике и свеукупног стратешког и оперативног одлучивања о правцима развоја од стране доносилаца одлука; све више институција на веб сервисима Агенције; | 1. **Недовољно коришћење података** којима располаже Агенција, **могућности институционалне злоупотребе у коришћењу података** из електронских база Агенције; захтевање целих база података уместо стандардизованих извештаја и стварне потребе корисника. |
| 1. **„Једношалтерски” систем полако прераста у „систем без шалтера”** и постаје широко усвојени систем државних институција у земљи, а по моделу сличном оном који је по први пут у Србији примењен управо у Агенцији | 1. **Нејасна подела надлежности на државном нивоу у домену „информационог друштва”. Кашњење** са стварањем нормативних и оперативних услова за успостављање **„е-пословања и „е-плаћања услуга администрације у Србији** – институције као информатичка „острва”. |
| 1. **Искорак у регион кроз развој Портала са регистрима партнерима и е-сервиса** Агенције, нарочито веб сервиса као брзог админ. сервиса, специјализовано руковођење и **кадрови** у области права, економије и ИТ, међу водећим у земљи, **стални процес учења и лиценцирања** | 1. Агенција као установа која пружа један од **најефикаснијих е-сервиса** државе, за око 1 милион корисника, , може се у веома кратком времену претворити у **највећу кочницу привреде и највећу административну баријеру у случају немогућности обезбеђења и задржавања високо квалификованих специјализованих стручњака** |

Ова „SWOT” анализа, је била саставни део програма Агенције, већ неколико година уназад указује на институционалне и организационе капацитете, снаге и слабости Агенције, као и шансе и могуће претње за пословни успех у њеном окружењу.

# X ОД ВИЗИЈЕ ДО РЕАЛИЗАЦИЈЕ

Од три индикатора у којима је Република Србија остварила напредак на „Doing Business 2017” листи Светске банке, Агенција је била одговорна за два индикатора. Овај успех део је заједничког напора тима Владе који је добио задатак да поједностави услове за пословање али и свих запослених у Агенцији. Пуна посвећеност и веровање у успех, још један пут доказала је да је постојећем институционалном правном оквиру земље могуће остварити резултат који ће се мерити највишим оценама у свету.

|  |
| --- |
| УПРАВНИ ОДБОР |
| ПРЕДСЕДНИК |
|  |
| Велибор Самарџић |

Број 10-5-3-1/17

Београд, 30.01.2017.

1. Нови ОУПР према Уредби; институција формирана 2013. године, која је истовремено и „власник” историјских података које је у Регистар МПРР унео Фонд за развој АПВ, који је престао да постоји 30. јуна 2013. године. [↑](#footnote-ref-2)
2. Пре укључивања „нових” ОУПР-ова у систем функционисања Регистра МПРР, постојало је 16 званичних и 26 оперативних реализатора. [↑](#footnote-ref-3)
3. Пројекција броја регистрованих података у 2017. години [↑](#footnote-ref-4)
4. Пројекција броја регистрованих података до краја 2016. године [↑](#footnote-ref-5)
5. Пројекција броја испоручених података у 2017. години [↑](#footnote-ref-6)
6. Пројекција броја испоручених података до краја 2016. године [↑](#footnote-ref-7)
7. Регистар МПРР је код Министарства привреде иницирао измену Уредбе, односно измену списка ОУПР-ова, јер је крајем претходне године Законом о улагањима („Сл. гласник РС”, број 89/15) основана Развојна агенција Србије, која је, између осталог, утврђена и као правни следбеник досадашњих ОУПР-ова, Агенције за страна улагања и промоцију извоза и Националне агенције за регионални развој, које су престале са радом у јануару 2016-те године, у складу са одредбама Одлуке о престанку рада Агенције за страна улагања и промоцију извоза и Националне агенције за регионални развој („Сл. гласник РС”, број 2/16), а које су, у складу са Уредбом, још увек обвезници уноса података у Регистар МПРР. [↑](#footnote-ref-8)